Lantikan semula KP SPRM bukti Azam Baki cemerlang

BANGI, 20 Syawal 1444H, Khamis – Lanjutan semula tempoh khidmat Ketua Pesuruhjaya Suruhanjaya Pencegah Rasuah Malaysia (SPRM), Tan Seri Azam Bakri membuktikan beliau mampu menjalankan tanggungjawab dengan cemerlang dan berkesan di institusi utama pencegahan rasuah negara ini.

Lanjutan perkhidmatan itu juga sekali gus berjaya menolak persepsi buruk yang dilontar terhadap Azam dan agensi tersebut kata, Setiausaha Agung PAS, Datuk Seri Takiyuddin Hassan.

“PAS menjunjung kasih di atas perkenan Seri Paduka Baginda Yang Di-Pertuan Agong untuk melanjutkan tempoh perkhidmatan Ketua Pengarah SPRM selama satu tahun lagi berkuat kuasa 12 Mei ini.

“Bagi PAS, Azam yang mencapai umur bersara wajib 60 tahun pada tarikh sama setelah berkhidmat selama 36 tahun di agensi itu, dan dilantik untuk mengetuainya pada 2020 telah terbukti menjalankan tanggungjawabnya dengan cemerlang,” katanya dalam kenyataan, hari ini.

Takiyuddin berkata, meskipun Azam Baki pernah berdepan dengan beberapa dakwaaan salah laku termasuk berkaitan pemilikan saham dalam beberapa syarikat sebelum ini, PAS sentiasa menerima kenyataan penafian beliau berhubung perkara itu.

“PAS secara konsisten percaya kenyataan penafian itu, sekali gus menghalang cubaan pihak- pihak berkepentingan untuk menimbulkan keraguan terhadap maruah dan integritinya selain SPRM sebagai institusi penting negara,” katanya.

Takiyuddin yang juga Ahli Parlimen Kota Bharu berkata, PAS sekali lagi mengucapkan tahniah dan berharap Azam akan terus memberi khidmat cemerlang kepada negara.

“Sekali gus mampu memimpin SPRM ke tahap-tahap yang lebih membanggakan dalam usaha membebaskan rakyat dan masyarakat daripada budaya dan amalan rasuah yang merosakkan,” katanya.

Ketua Setiausaha Negara Tan Sri Mohd Zuki Ali dalam kenyataan semalam berkata, pelantikan Azam telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].

Tan Sri Azam Baki dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya.

Sebelum itu, beliau pernah menjawat jawatan Timbalan Ketua Pesuruhjaya (Operasi) SPRM selama empat tahun bermula 2016, selain pernah menyandang jawatan Pengarah Perisikan dan Pengarah Siasatan.


Kes babit isu Perlembagaan, Muhyiddin mohon dipindah ke Mahkamah Tinggi

KUALA LUMPUR, 17 Syawal 1444H, Isnin – Bekas Perdana Menteri, Tan Sri Muhyiddin Yassin memohon supaya kes menggunakan kedudukan untuk suapan berjumlah RM232.5 juta bagi Parti Bersatu dan menerima wang hasil daripada aktiviti haram yang dihadapinya dibicarakan di Mahkamah Tinggi di sini.

Peguam Rosli Dahlan yang mewakili Muhyiddin, berkata permohonan itu difailkan pada 27 April lepas antaranya atas alasan kes tersebut melibatkan persoalan undang-undang yang kompleks membabitkan Perlembagaan Persekutuan.

“Oleh itu, ia perlu dipindahkan dan dibicarakan di Mahkamah Tinggi,” katanya kepada pemberita selepas pengurusan kes di hadapan Penolong Kanan Pendaftar Nur Azizah Jaafar hari ini, yang kemudiannya menetapkan 31 Mei untuk pengurusan kes selanjutnya.

Menerusi afidavit sokongannya, Muhyiddin, 75, berkata Mahkamah Sesyen tidak mempunyai bidang kuasa untuk menentukan atau memutuskan perkara-perkara yang melibatkan Perlembagaan Persekutuan dan hanya mahkamah atasan iaitu Mahkamah Tinggi, Mahkamah Rayuan dan Mahkamah Persekutuan sahaja mempunyai kepakaran untuk memutuskan perkara sedemikian.

“Adalah lebih wajar bagi prosiding itu didengar dan dibicarakan di hadapan Hakim Mahkamah Tinggi yang mempunyai bidang kuasa, pengalaman luas serta pemahaman undang-undang mendalam untuk menentukan dan memutuskan isu-isu Perlembagaan,” kata Muhyiddin dalam afidavitnya.

Berhubung permohonan Presiden Bersatu itu untuk membatalkan empat pertuduhan menggunakan kedudukan untuk suapan, Rosli berkata Timbalan Pendaftar Nurshafini Mustafha menetapkan 12 Jun untuk pengurusan kes selanjutnya.

Pada 18 April lepas, Muhyiddin, yang juga Pengerusi Perikatan Nasional, memfailkan notis usul bagi memohon agar beliau dilepas dan dibebaskan daripada keempat-empat pertuduhan yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.

Menerusi afidavit sokongan yang difailkan bersama notis usul itu, beliau mendakwa keempat-empat pertuduhan adalah cacat dan tidak sah di sisi undang-undang.

Muhyiddin, sebagai Perdana Menteri (ketika itu) dan Presiden Bersatu, didakwa telah menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Feb dan 8 Julai 2022.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama.

Prosiding hari ini turut dihadiri Timbalan Pendakwa Raya Ahmad Akram Gharib, Noralis Mat dan Nor Asma Ahmad selain Rosli turut dibantu peguam Datuk K. Kumaraendran, Datuk Hisyam Teh Poh Teik, Chetan Jethwani, Kee Wei Loon dan Teh See Khon. – Bernama


JPN nafi warga Bangladesh diberi MyKad menjelang PRU15

BANGI, 28 Rabiulawal 1444H, Selasa – Jabatan Pendaftaran Negara (JPN) menafikan dakwaan yang sedang tular di media sosial kononnya ramai warga Bangladesh diberikan MyKad menjelang Pilihan Raya Umum Ke-15 (PRU15).

JPN dalam kenyataan menegaskan bahawa MyKad hanya dikeluarkan kepada individu warganegara Malaysia yang layak sahaja berdasarkan peruntukan perundangan.

Pada masa sama, jabatan itu turut menjelaskan paparan MyKad yang ditularkan dan didakwa milik warga Bangladesh adalah tidak benar.

“Sebaliknya beliau adalah seorang warganegara Malaysia yang sah. Beliau telah diambil dan dibesarkan oleh satu keluarga Cina sejak dari lahir lagi.

“Malah, isu ini telah dilaporkan oleh pihak media yang menjelaskan bahawa individu tersebut adalah warganegara Malaysia,” katanya.

Susulan perkara itu, JPN memaklumkan satu laporan polis telah dibuat oleh pihaknya pada 23 Oktober lalu berikutan penularan dakwaan palsu terbabit.

“Tindakan ini bukan sahaja boleh menjatuhkan imej dan menjejaskan kredibiliti JPN, malah ianya boleh mencetuskan kebimbangan awam.

“Laporan tersebut dibuat supaya pihak polis boleh menjalankan siasatan terhadap mana-mana pihak yang didapati menyebarkan dakwaan palsu berkenaan,” katanya.

Sehubungan itu, orang ramai diingatkan supaya sentiasa menyemak kesahihan maklumat sebelum berkongsi kepada umum.

“Tindakan undang-undang boleh diambil kepada mana-mana individu yang didapati menyebarkan maklumat palsu.


17 maut, 41 cedera insiden tembakan di Afghanistan

KABUL, 27 Muharram 1443H, Ahad – Sekurang-kurangnya 17 terbunuh dan 41 yang lain cedera susulan tembakan di beberapa bahagian di ibu negara Afghanistan.

Anadolu Agency memetik sumber hospital sebagai berkata, kejadian tembakan berlaku selepas ada dakwaan Taliban menawan lembah Panjshir timur laut.

Untuk tempoh dua jam pada Jumaat malam, Taliban menembak ribuan peluru pengesan di Kabul, sekali gus mendorong spekulasi bahawa mereka telah mengambil lembah – yang merupakan wilayah terakhir yang belum disita oleh pemberontak.

Bagaimanapun laporan-laporan itu ternyata tidak benar berikutan tiada komander Taliban yang mengesahkannya.

Menurut sumber hospital tempatan, sekurang-kurangnya 17 maut susulan tembakan dengan 41 yang lain cedera dan dibawa ke hospital untuk menerima rawatan perubatan.

Biarpun begitu, Taliban menafikan akses media ke hospital yang menerima pesakit.

Bagaimanapun, seorang pemimpin kanan Taliban, Mawlavi Mohammad Yaqoob Omari, mengeluarkan pesanan audio yang memberi amaran kepada anggota mengenai akibat buruk terhadap tingkah laku tersebut.

“Saya memperingatkan semua komander dan Mujahidin (anggota Taliban) di kota dan wilayah Kabul bahawa jika ada yang melakukan tembakan udara di bandar itu, saya akan mengambil tindakan tegas terhadap mereka,” katanya, sambil menambah bahawa pelanggar akan diusir dari kota.

Taliban telah mengambil alih sebahagian besar 33 ibu kota wilayah tanpa pertumpahan darah.

Namun konfrontasi mengerikan terus berlanjutan di Panjshir sejak Amerika Syarikat (AS) meninggalkan Afghanistan pada 31 Ogos, satu-satunya wilayah yang masih memerangi mereka. – Agensi


Presiden Ukraine minta lebih banyak senjata dari NATO

KYIV, 30 Ramadan 1444H, Jumaat – Presiden Ukraine, Volodymyr Zelensky meminta Setiausaha Agung Pertubuhan Perjanjian Atlantik Utara (NATO) membantu Kyiv mendapatkan akses lebih banyak senjata untuk meneruskan perang terhadap Russia.

Zelensky memberitahu Jens Stoltenberg, yang membuat lawatan pertamanya ke Kyev, bahawa Ukraine memerlukan lebih banyak senjata untuk melawan Russia.

Ahli politik Ukraine itu juga memberitahu Stoltenberg bahawa sudah tiba masanya NATO menawarkan keahlian negara Eropah timur itu dalam blok tentera Barat pimpinan AS.

Bagi pihaknya, Stoltenberg mendakwa tempat yang sah untuk Ukraine adalah dalam pakatan tentera Barat dan jaminan keselamatan untuk Ukraine akan menjadi agenda utama sidang kemuncak NATO pada Julai.

Stoltenberg menyebut satu inisiatif yang akan membantu Ukraine beralih daripada peralatan dan doktrin era Soviet kepada piawaian dan nilai NATO, mencerminkan ‘komitmen jangka panjang Perikatan terhadap Ukraine.

Anggota NATO telah memberikan sokongan penuh kepada Kyiv sejak perang meletus pada Februari 2022.

Barat telah memberikan sokongan habis-habisan kepada Kyiv dengan menyediakan Ukraine senjata dan amunisi bernilai puluhan bilion dolar untuk memerangi Russia sambil berikrar memberikan lebih banyak sokongan.

Walaupun seluruh Barat memberi sokongan, Washington mempunyai kebimbangan serius tentang keupayaan Ukraine untuk melawan Russia.

Dalam pada itu, Russia melihat keahlian NATO Ukraine sebagai garis merah untuk Moscow.

Russia berkali-kali memprotes bekas negara Soviet daripada menyertai pakatan tentera Barat, mengulangi penentangan Moscow terhadap perkembangan NATO sebagai ancaman jelas kepada negara Russia. – Agensi


Lagi kes keganasan senjata api di AS

WASHINGTON, 5 Zulkaedah 1443H, Ahad – Keganasan senjata api di Amerika Syarikat (AS) berterusan – terbaharu menyebabkan tiga orang kehilangan nyawa  dan 11 yang lain cedera.

Ia berikutan satu serangan tembakan berlaku di jalan popular di negeri Pennsylvania AS.

Kejadian itu dilaporkan tercetus hanya dua hari selepas satu lagi insiden tembakan maut di negeri Iowa.

Inspektor Polis D. F. Pace berkata, dua lelaki dan seorang wanita terbunuh dalam serangan Philadelphia.

Katanya, pegawai yang bertindak balas terhadap insiden itu ‘memerhatikan beberapa penembak aktif menembak ke arah orang ramai.’

Pace menegaskan bahawa pegawai berkenaan telah melepaskan tembakan ke arah salah seorang penembak, walaupun tidak jelas sama ada terkena atau tidak.

Media tempatan melaporkan tiada tangkapan dibuat.

Pace berkata, dua pistol ditemui di tempat kejadian, dan polis perlu menunggu sehingga pagi untuk menyemak rakaman kamera daripada premis perniagaan berhampiran yang ditutup pada malam Sabtu.

Terdahulu, pada Khamis, seorang lelaki menembak dan membunuh dua wanita di luar Gereja Cornerstone, timur bandar Ames, ketika program sedang berlangsung.

Ketua Timbalan Pejabat Syerif Daerah Story, Nicholas Lennie berkata, serangan itu kelihatan sebagai ‘insiden penembak tunggal’.

Pihak berkuasa masih belum mengenal pasti motif serangan dan hubungan penyerang dengan mangsa juga tidak diketahui. – Agensi


Sumber air kering, Jordan terpaksa beli air dari Israel

AMMAN, 1 Zulhijjah 1442H, Ahad – Raja Jordan, Raja Abdullah II Al Hussein pada hari Sabtu menerima panggilan telefon dari Presiden negara haram Israel yang baharu, Isaac Herzog bagi membincangkan usaha perdamaian Timur Tengah, kata agensi berita Petra yang dikendalikan oleh kerajaan.

Raja Abdullah II dalam perbualan tersebut menekankan pentingnya bekerja menuju perdamaian yang adil serta komprehensif antara Israel dan Palestin berdasarkan penyelesaian dua negara, kata agensi itu.

Raja Abdullah II memberitahu Herzog bahawa jalan menuju perdamaian yang berkekalan di wilayah tersebut adalah dengan pembentukan sebuah negara Palestin yang merdeka.

Manakala, Herzog dalam ciapan di laman Twitter berkata, hubungan strategik antara dua negara amat penting.

“Saya memberitahu Yang Mulia bahawa saya berhasrat untuk mengeratkan hubungan,” kata Herzog.

Gesaan itu dibuat dua hari setelah Israel dan Jordan mencapai kesepakatan untuk negara haram itu menjual sejumlah air yang belum pernah terjadi sebelumnya kepada kerajaan itu, di samping meningkatkan eksport Jordan ke Palestin di Tebing Barat yang diduduki Israel.

Berdasarkan perjanjian yang ditandatangani pada Khamis, Israel akan membekalkan Jordan dengan 50 juta meter padu (65 juta ela kubik) air ke Jordan pada tahun 2021, kata Kementerian Luar Negeri Israel.

Israel sudah menyediakan air ke Jordan setiap tahun berdasarkan perjanjian yang ditandatangani pada tahun 1994.

Kedua-duanya juga bersetuju menaikkan eksport Jordan ke Tebing Barat dari AS$160 juta (RM670 juta) menjadi AS$700 juta(RM2.9 bilion)

Hubungan antara Jordan dan Israel, yang memiliki perjanjian damai 1994, sebelum ini bertambah tegang di bawah bekas Perdana Menteri Israel, Benjamin Netanyahu.

Awal tahun ini, Netanyahu dilarang menggunakan ruang udara Jordan, menggagalkan misi yang sepatutnya menjadi perjalanan pertamanya ke Emiriah Arab Bersatu (UAE).

Netanyahu diganti bulan lalu oleh Naftali Bennett, yang gabungannya telah menjalin hubungan hangat dengan Amman berdasarkan keutamaan dasar luar.

Jordan adalah salah satu negara yang kekurangan air paling banyak di dunia dan pakar mengatakan bahawa negara itu telah mengalami salah satu musim kering yang paling teruk dalam sejarahnya.

Jordan, di mana kira-kira separuh daripada jumlah penduduknya yang berjumlah 10 juta adalah orang yang berasal dari Palestin. – Agensi


Timbalan menteri nafi harga sayur naik 200 peratus seperti didakwa

KUALA LUMPUR, 20 Rabiulakhir 1443H, Khamis – Hasil siasatan Kementerian Perdagangan Dalam Negeri dan Hal Ehwal Pengguna (KPDNHEP) mendapati harga sayur dikatakan meningkat hingga 200 peratus tidak berlaku seperti didakwa Persatuan Pengguna Pulau Pinang (CAP), Selasa lepas.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, hasil siasatan pegawai penguat kuasa kementerian turut mendapati persatuan itu tidak dapat menentukan lokasi berlaku kenaikan harga itu.

“(Mengenai) harga sayur yang dikatakan hingga 200 peratus kenaikan, tetapi hasil siasatan kita mendapati bahawa bila kita tanya di mana ia berlaku, tidak ada.

“…bila pegawai penguat kuasa kita ke lapangan untuk melihat dan meninjau apa yang dimaklumkam, jadi bila tanya CAP mereka tidak boleh tentukan di mana, cuma mereka kata hanya cakap-cakap,” katanya ketika menggulung perbahasan Rang Undang-undang Perbekalan 2022 peringkat jawatankuasa bagi kementerian itu di Dewan Rakyat hari ini.

Bagaimanapun Rosol berkata, kajian daripada pegawai-pegawai penguat kuasa KPDNHEP mendapati memang berlaku kenaikan harga sayur tetapi tidak setinggi didakwa.

Terdahulu, beberapa Ahli Parlimen ketika sesi perbahasan membangkitkan isu mengenai kenaikan harga barang seperti sayur dan roti yang dikatakan begitu tinggi sehingga memberi kesan kepada rakyat.

Sehubungan itu, Rosol menyeru rakyat supaya memaklumkan kepada saluran KPDNHEP seperti di portal e-Aduan sekiranya mendapati berlaku kenaikan harga barang yang mendadak supaya pegawai penguat kuasa dapat memantau dan mengambil tindakan secepat mungkin.

Mengenai isu kenaikan harga roti oleh syarikat pengeluar roti terkemuka negara pada 1 Dis ini, beliau berkata kementerian akan menjalankan siasatan untuk mengenal pasti perkara itu.

“… sehingga hari ini, ia (syarikat pengeluar roti itu) tidak memaklumkan kepada kementerian untuk menaikkan harga (roti),” katanya.

Seramai 17 Ahli Parlimen daripada blok kerajaan, pembangkang dan Bebas mengambil bahagian dalam sesi perbahasan itu.

Dewan Rakyat kemudian meluluskan anggaran perbelanjaan mengurus berjumlah RM1,094,676,700 yang diperuntuk kepada KPDNHEP dalam Bajet 2022 dengan lebih suara menyokong.

Persidangan Dewan Rakyat bersambung Isnin. – Bernama


Bagaimanakah isu imigran, pelarian boleh jadi renungan rakyat kita?

UMUM diketahui bahawa Eropah adalah syiar (epitome) kepada fahaman liberalisme, sama ada dari aspek ekonomi, politik, nilai sosial, batas sempadan, dan lain-lain.

Antara sisi positif yang sering dilihat adalah apabila Eropah bersifat terbuka dalam membuka sempadan mereka bagi mereka yang ingin mencari suaka (asylum).

Teringat pula hadis Nabi yang menyatakan sisi positif bangsa Rom yang disampaikan oleh Amru ibn Al ‘As, antara sifat berkualiti bangsa Rom adalah ” bersifat kasihan kepada orang miskin, yatim piatu dan golongan yang lemah.”

Eropah sekian lama menjadi “syurga” imigran dan pelarian. Pada tahun 2015, di Hungary, terdapat 1,800 permohonan suaka bagi setiap 100,000 rakyat Hungary.

Di Sweden pula, 1,700 daripada 100,000 permohonan suaka adalah rakyat Sweden. Pada tahun yang sama, negara Eropah yang meluluskan paling ramai suaka iaitu lebih kurang 141,000 orang di German dan 33,000 orang di Sweden.

Apa yang berlaku pada 2015 adalah krisis peperangan mula memuncak di Syria dan krisis masih berterusan di Afghanistan dan Iraq.

Ketiga-tiga negara muslim yang dilanda krisis ini adalah tiga negara tertinggi dari segi bilangan pelarian ke Eropah.

Eropah menerima kemasukan berjuta-juta pelarian sehingga menimbulkan keresahan di kalangan rakyat Eropah sendiri.

Susulan dari itu, berlaku perkembangan gerakan populis di negara-negara Eropah, yang mana salah satu tema yang serupa adalah mengenai melindungi kedaulatan negara Eropah dari lambakan imigran dan pelarian.

Dari negara yang menganggap diri mereka sebagai liberal dan demokrasi maju, rakyat Eropah semakin hari semakin melaungkan fahaman populisme.

Dalam tulisan ini , saya tidak akan campur dengan isu pemain-pemain Barat yang menyebabkan pergolakan negara-negara Timur Tengah – mesti kita jawab nanti – patutlah mereka kena terima imigran dan pelarian.

Tetapi saya akan fokus kepada reaksi rakyat marhaen Eropah berkenaan isu imigran dan pelarian dan sentimen yang diambil sebagai peluang oleh pemimpin gerakan populis di Eropah.

Dalam isu imigran dan pelarian, perkara-perkara yang menjadi keresahan masyarakat Eropah bukanlah kerana “xenofobic” semata-mata, tetapi mempunyai isu yang mereka anggap mengganggu-gugat hak asas mereka sebagai rakyat Eropah, antara isu yang diketengahkan:

1) Isu sumber ekonomi dan kekayaan negara – pekerja asing yang menimbulkan persaingan pasaran buruh dan pekerjaan, gaji minima yang tidak berganjak disebabkan oleh kesediaan pekerja asing dibayar dengan gaji lebih rendah, pekerja-pekerja kolar putih dengan kelayakan pendidikan bukan dari negara itu, penggunaan sumber kebajikan negara yang sepatutnya digunakan untuk rakyat, dan lain-lain.

2) Isu meraikan kepelbagaian kaum dan budaya serta asimilasi dengan budaya tempatan – Rakyat Eropah mula merasakan imigran sebagai beban apabila imigran bersikap silo dalam aspek prasarana, ekonomi, bahasa, kebudayaan asal bangsa dan tidak mahu berasimulasi dengan budaya tempatan. “Diversity” and “multiculturalism” mula dianggap sebagai beban sosial dan ekonomi.

3) Hak mengundi dan hak mempengaruhi polisi dan dasar negara – Rakyat Eropah merasakan imigran yang diberi hak mengundi (kebiasaannya mereka telah menjadi rakyat atau penghuni tetap) sebagai mengubah demografi kehendak politik dan halatuju negara Eropah.

Bahkan isu imigran dikatakan mengalihkan tumpuan sebenar matlamat politik yang ingin memberi kekuatan pada identiti dan jatidiri negara Eropah itu.

Isu imigran dan pelarian di Eropah semakin hari semakin bergelodak. Saban hari, parti politik populis semakin mendapat sambutan dan menyemarakkan semangat nasionalisme.

Tambahan pula, pandemik COVID-19, menguatkan lagi hujah untuk menyemak semula polisi kemasukan imigran dan pelarian ke dalam negara-negara Eropah.

Bagaimanakah isu ini relevan untuk menjadi renungan rakyat Malaysia?

i.Dengan perkembangan terkini yang mula mempersoalkan polisi moral negara, adakah sepatutnya meraikan Pendatang Asing Tanpa Izin (PATI) dan pelarian ataupun tidak?

ii- Malaysia sebagai negara Islam, tidakkah patut kita simpati kepada saudara seakidah sepertimana tuntutan Islam?

iii- Bagaimana reaksi yang wajar ditunjukkan apabila dihidang isu PATI, pelarian dan imigran?

iv- Apakah had untuk menerima atau mengatakan tidak kepada imigran dan pelarian?

v- Bagaimana cara menangani isu penyeludupan manusia?

vi- Bagaimana dengan kestabilan ekonomi, asimilasi budaya, jati diri, masalah sosial dan lain-lain apabila berkait isu imigran dan pelarian? Bagaimana kita akan uruskan?

v- Ada juga pihak yang menggunakan isu imigran dan pelarian sebagai batu loncatan politik untuk membawa agenda liberalisme dan “human rightism”.

Sememangnya isu pengurusan imigran dan pelarian adalah isu yang rumit. Semoga ada penyelesaian yang menyeluruh, perlu belajar dari pengalaman negara-negara lain seperti Eropah dan perlu menilai dengan halus niat yang “baik” dan “jahat” yang mempergunakan isu ini.

Norhidayah Ismail
Aktivis ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


PN tolak pelawaan Anwar, mahu jadi pembangkang

BANGI, 30 Rabiulakhir 1444H, Jumaat – Perikatan Nasional (PN) berpendirian untuk tidak menyertai kerajaan yang diterajui oleh Pakatan Harapan (PH) meskipun telah dipelawa oleh Perdana Menteri, Datuk Seri Anwar Ibrahim.

Keputusan itu dibuat atas semangat untuk menyuburkan demokrasi dan melaksanakan peranan semak dan imbang yang berkesan dalam Parlimen Malaysia.

Pengerusi PN, Tan Sri Muhyiddin Yassin berkata, PN akan memainkan peranan sebagai pembangkang yang berwibawa untuk membawa suara rakyat ke Parlimen serta memastikan tadbir urus kerajaan yang berintegriti dan bebas rasuah selaras dengan prinsip ‘Prihatin, Bersih dan Stabil’.

“Demi untuk memastikan kestabilan politik dan kesejahteraan rakyat, PN bersedia untuk merintis bentuk-bentuk kerjasama yang lain dengan kerajaan dalam ruang lingkup hubungan antara kerajaan dan pembangkang,” katanya dalam kenyataan, hari ini.

Bekas Perdana Menteri itu bagaimanapun merakamkan ucapan terima kasih kepada Anwar Ibrahim atas tawaran supaya PN menyertai Kerajaan Persekutuan pimpinan beliau.

Terdahulu, Anwar Ibrahim mengajak PN mendukung kerajaan perpaduan yang ditubuhkan semalam.

Saranan itu dibuat bagi membolehkan sebuah kerajaan yang kukuh dapat mentadbir Malaysia.


Gaza: 170 wartawan cedera, 33 pejabat media dibom negara haram

RAMALLAH, 10 Syawal 1442H, Sabtu – Sekurang-kurangnya 170 wartawan Palestin cedera dan 33 organasasi media dibom dalam serangan rejim pengganas Israel ke atas Semenanjung Gaza, menurut Sindiket Wartawan Palestin (PJS).

Ketua PJS, Nasser Abu Bakar berkata, pejabat 33 organisasi media musnah akibat serangan Israel di Gaza sejak dua minggu lalu.

Malah, katanya, seramai 70 wartawan juga cedera ketika serangan rejim di wilayah Palestin.

“Sekitar 100 wartawan lain cedera dalam serangan di Tebing Barat dan Baitulmaqdis Timur,” katanya sambil menambah kecederaan itu akibat dipukul serta terkena gas pemedih mata.

Pada Jumaat, PJS memaklumkan bahawa wartawan Palestin, Yousef Abu Hussein terbunuh dalam serangan udara Israel ke atas kediamannya di Semenanjung Gaza.

“PJS bekerjasama dengan wartawan antarabangsa sedang menyusun fail mengenai jenayah Israel terhadap pengamal media untuk dibawa ke Mahkamah Jenayah Antarabangsa (ICC),” katanya.

Kementerian Kesihatan Palestin mengesahkan 279 rakyat negara itu terbunuh termasuk 69 kanak-kanak dan 40 wanita dalam serangan Israel ke atas Gaza.

Pertempuran itu turut menyebabkan 1,910 yang lain cedera.

Serangan selama 11 hari di wilayah itu menyebabkan beberapa bangunan yang menempatkan puluhan pejabat media asing, termasuk Associated Press dan Al Jazeera musnah.

Pertempuran paling sengit selama bertahun-tahun itu dihentikan pada Jumaat di bawah gencatan senjata yang dikelolai oleh Mesir. – Agensi


Hamas kutuk pencabulan Israel ke atas Masjid Ibrahimi

TEBING BARAT, 17 Rabiulawal 1444H, Jumaat – Pergerakan Perjuangan Islam Palestin (Hamas) menolak dan mengutuk sekeras-kerasnya tindakan pendudukan negara haram Israel menutup Masjid Ibrahimi di Hebron kepada jemaah Palestin.

Dalam satu kenyataan Hamas mengecam, tindakan melampau Israel membenarkan peneroka kolonial mencemarkan masjid dan melanggar kesucian dengan mengadakan perhimpunan perayaan Yahudi di dalamnya.

Hamas turut menegaskan bahawa amalan seperti itu adalah pencabulan secara terang-terangan terhadap kebebasan beribadah umat Islam.

“Kami menegaskan bahawa Masjid Ibrahimi adalah tempat ibadat untuk orang Islam sahaja dan fakta ini telah disahkan oleh Pertubuhan Pendidikan, Saintifik dan Kebudayaan PBB (UNESCO) pada 2017 dan peneroka penjajah tidak berhak ke atasnya,” kata Hamas.

Sehubungan itu, Hamas menggesa rakyat dan puak Palestin untuk terus menentang sebarang bentuk pencabulan tentera penjajah Zionis dan peneroka Yahudi ekstremis.

“Kami menyeru masyarakat antarabangsa dan badan hak asasi manusia untuk mengutuk serta menjenayahkan pencabulan Israel dan menyokong rakyat kami, tanah serta tapak suci Islam dan Kristian Palestin,” katanya. – Agensi


Sesi pemilihan semula Presiden Lubnan ditetapkan 14 Jun

BEIRUT, 17 Zulkaedah 1444H, Selasa – Speaker Parlimen Lubnan, Nabih Berri menetapkan 14 Jun depan untuk mengadakan sesi pemilihan presiden baharu, lapor agensi berita Anadolu.

Pejabat Nabih dalam satu kenyataan memaklumkan, sesi berkenaan akan diadakan pada jam 11 pagi waktu tempatan.

Sesi parlimen terakhir untuk memilih presiden diadakan pada 12 Januari, tetapi anggota Parlimen gagal memilih calon kerana perbezaan antara parti politik.

Ahli Parlimen telah mengadakan 11 sesi tetapi gagal memilih presiden baharu bagi menggantikan Michel Aoun, yang meninggalkan jawatan pada 31 Oktober tahun lalu.

Pengumuman sidang Parlimen baharu dibuat ketika beberapa blok politik menyuarakan sokongan terhadap pencalonan bekas Menteri Kewangan, Jihad Azour sebagai presiden.

Sementara itu, Kumpulan Syiah Hizbullah dan sekutu Gerakan Amal masih menyokong Suleiman Frangieh iaitu ketua Gerakan Marada Lubnan, untuk jawatan presiden.

Seorang calon memerlukan dua pertiga undi atau sokongan 86 Ahli Parlimen untuk melepasi peringkat pertama serta majoriti mutlak diperlukan dalam pusingan seterusnya.

Sejak 2019, Lubnan menghadapi krisis ekonomi yang disifatkan oleh Bank Dunia sebagai paling teruk yang pernah dilihat dunia pada zaman moden.

Negara ini tidak mempunyai kerajaan yang berfungsi sepenuhnya sejak Mei, dengan Perdana Menteri, Najib Mikati dan Kabinetnya mempunyai kuasa terhad dalam status sementara mereka.- Agensi


Hutan Bukit Cherakah: Kerajaan Selangor berisiko disaman RM1 bilion

PETALING JAYA, 16 Safar 1444H, Selasa – Kerajaan Selangor berdepan risiko disaman RM1 bilion oleh syarikat yang mempunyai kepentingan di tanah Hutan Simpan Bukit Cherakah sekiranya tidak meneruskan siar warta status hutan simpan itu yang dinyahwartakan sebelum ini.

Menteri Besar Datuk Seri Amirudin Shari mendakwa perkara itu adalah susulan perjanjian yang dibuat kerajaan negeri terdahulu sebelum pentadbiran Pakatan Harapan.

“Saman disebabkan perjanjian itu (kerajaan terdahulu),” katanya kepada pemberita selepas melancarkan penerbitan buku mewah bertajuk Menelusuri Kisah Air Selangor di sini hari ini.

Pada 5 Sept lepas, Amirudin dilaporkan berkata kerajaan negeri meneruskan siar warta untuk penyahwartaan Hutan Simpan Bukit Cherakah, 5 Mei lepas bagi melengkapkan proses penyahwartaan yang terhenti sekitar 2006.

Beliau berkata syarikat berkenaan akan kehilangan peluang perniagaan yang telah diluluskan Majlis Mesyuarat Kerajaan Negeri (MMKN) sebelum ini (kerajaan Selangor sebelum PH) sekiranya penyahwartaan tidak diteruskan.

Terdahulu, Pengurusan Air Selangor Sdn Bhd (Air Selangor) hari ini melancarkan penerbitan buku mewah atau ‘coffee table’ bertajuk Menelusuri Kisah Air Selangor yang merangkumkan perjalanan Air Selangor dalam industri perkhidmatan air, sempena ulang tahun ketiga penubuhannya pada September 2019.

Hadir sama, Timbalan Menteri Alam Sekitar dan Air Datuk Mansor Othman dan Ketua Pegawai Eksekutif Air Selangor Suhaimi Kamaralzaman.

Semalam, sebuah portal berita melaporkan kenyataan bekas Menteri Besar Selangor Dr Mohamad Khir Toyo mendakwa pentadbiran kerajaan negeri di bawah Amirudin dilihat cuba lepas tangan daripada tanggungjawab di sebalik kontroversi pembangunan Bukit Cherakah, walaupun mempunyai kuasa untuk menghentikannya.

Sementara itu, ditanya mengenai cadangan pengisytiharan darurat alam sekitar bagi menangani impak banjir di kawasan berisiko banjir di negeri itu, Amirudin berkata pihaknya akan meneliti laporan dan data oleh Agensi Kerjasama Antarabangsa Jepun (JICA) bersama Universiti Putra Malaysia yang dijangka siap pada penghujung tahun ini. – Bernama


RON95, RON97 naik tiga sen

KUALA LUMPUR, 18 Rabiulakhir 1442H, Jumaat  – Harga runcit petrol RON95 dan RON97 masing-masing naik tiga sen seliter, manakala harga diesel naik lima sen seliter bagi tempoh seminggu bermula tengah malam ini.
Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON 95 ialah RM1.70, RON 97 (RM2) dan diesel (RM1.90).
“Kerajaan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” demikian menurut kenyataan itu. -Bernama


Elakkan berhutang untuk urus operasi kerajaan

BANGI, 24 Rabiulawal 1442H, Selasa – Meskipun berhutang untuk tujuan pembangunan, secara prinsip boleh diterima berdasarkan keupayaan pembangunan menjana hasil jangka panjang, namun berhutang untuk mengurus operasi kerajaan perlu dielakkan.

Sehubungan itu, kerajaan perlu memantau rapi kedudukan hutang serta pada masa sama memperkukuhkan status kewangan menerusi sasaran khusus.

Pengarah Eksekutif Majlis Tindakan Ekonomi (EAC), Prof Tan Sri Noor Azlan Ghazali berkata, dalam setiap bajet, kerajaan akan menyasarkan pungutan hasil, perbelanjaan mengurus (Operating Expenditure-OE) dan juga perbelanjaan pembangunan (Development Expenditure-DE).

Jelasnya, tahap perbelanjaan berbanding hasil menentukan status fiskal dan keperluan negara untuk berhutang.

“Sejak tahun 1990, hasil kerajaan telah meningkat sebanyak sembilan kali ganda. Asas pungutan cukai yang kecil dan kebergantungan terhadap hasil petroleum adalah antara isu utama berkaitan hasil kerajaan.

“OE merujuk kepada perbelanjaan untuk kerajaan menjalankan operasi setiap tahun, antaranya penggajian, bayaran hutang, pembekalan dan subsidi. OE meningkat sebanyak 11 kali ganda sejak 1990.

“Malaysia berhadapan dengan tekanan fiskal. Baki Akaun Semasa iaitu perbezaan antara hasil dan OE semakin rendah sejak 2010. Sekiranya baki ini menjadi negatif (OE lebih besar dari hasil), ertinya kita perlu berhutang untuk mengurus operasi kerajaan. Mesti dielakkan,” katanya dalam kenyataan hari ini.

Dalam pada itu, beliau menjelaskan bahawa defisit atau ‘surplus’ bukanlah perkara mutlak untuk menentukan perancangan kewangan kerajaan baik atau buruk.

Jelasnya, tiada masalah untuk kerajaan berhutang untuk menampung defisit fiskal, asalkan ianya dalam kemampuan kerajaan membayar semula dan matlamat hutang itu jelas untuk tujuan pembangunan jangka panjang.

“Negara berbeza dengan manusia. Manusia ada umur tua (dan kematian) dan keupayaan menjana pendapatan berubah mengikut usia. Di usia emas, keupayaan menjana pendapatan menjadi semakin rendah.

“Negara tiada ‘usia tua’, malah dengan kemajuan pembangunan yang baik, keupayaan menjana pendapatan semakin tinggi dengan peningkatan ‘usia negara’.

“Jangan mudah keliru dengan tahap hutang kerajaan. Ekonomi fiskal tidak sama dengan ekonomi peribadi. Mesti dinilai dengan betul,” katanya.


Tahanan politik di Penjara Jau Bahrain tolak konsesi kerajaan, terus mogok lapar

MANAMA, 15 Safar 1445H, Jumaat – Tahanan politik di Penjara Jau, Bahrain akan terus melakukan mogok lapar dan menolak konsesi kerajaan.

Pengarah Advokasi di Institut kepada hak dan Demokrasi, Sayed Alwadaei berkata, ketika ini kira-kira 800 banduan sedang melaksanakan mogok lapar di penjara berkenaan.

“Berdasarkan perbualan dengan banduan-banduan berikutan kenyataan Menteri Dalam Negeri menunjukkan mogok lapar akan berterusan sehingga pihak berkuasa berjaya menangani kebimbangan mereka dengan serius,” katanya.

Sayed Alwadaei berkata, sebelum ini banduan menuntut untuk menamatkan pengasingan terhadap beberapa banduan, kebenaran untuk mengadakan solat berjemaah, meminda peraturan lawatan dan akses kepada lebih banyak rawatan perubatan dan pendidikan.

Pada Isnin lalu, kementerian menyatakan ia merancang untuk menggandakan masa luar harian kepada dua jam, meningkatkan tempoh lawatan keluarga dan menyemak kadar panggilan telefon selepas mogok lapar bermula pada 7 Ogos lalu.

Dalam pada itu, pihak berkuasa Bahrain juga menafikan 800 banduan yang terlibat sebaliknya menjelaskan hanya 121 banduan yang melakukan bantahan berkenaan.

Sementara itu, aktivis Kumpulan hak manusia, Maryam Al-Khawaja berkata, bapanya, Abdulhadi seorang tahanan di penjara berkenaan dikejarkan ke pusat rawatan rapi selama dua kali akibat mogok lapar.

Namun dia dinafikan hak untuk mendapat rawatan kardiologi bagi merawat masalah jantung yang dihadapi. – Agensi

Pautan berkaitan:


Rujuk pihak berkuasa agama sebelum guna vaksin COVID-19

KOTA BHARU, 16 Rabiulakhir 1442H, Rabu – Kerajaan diminta merujuk kepada pihak berkuasa agama atau Majlis Fatwa berhubung vaksin COVID-19 terlebih dahulu sebelum mula digunakan, supaya kaum Muslim dapat menerima penggunaannya nanti tanpa sebarang keraguan.

Timbalan Menteri Besar Kelantan Datuk Mohd Amar Nik Abdullah berkata, perkara ini penting supaya dapat meningkatkan keyakinan rakyat khususnya orang Islam untuk menerima vaksin itu sebagai kaedah rawatan mencegah daripada dijangkiti wabak itu.

“Ada segelintir masyarakat yang tolak terus vaksin ini, tetapi bagi saya ini tidak tepat dari segi agama, sebab vaksin juga antara usaha untuk kita mencegah daripada sesuatu penyakit. Jadi, kalau ia halal dan tidak bercanggah syarak, apa salahnya.

“Namun, kita minta supaya kerajaan Persekutuan menjalankan kajian terperinci dan merujuk kepada pihak berkuasa agama atau majlis fatwa supaya tidak timbul polemik dalam kalangan masyarakat,” katanya kepada pemberita di pejabatnya di bangunan Kota Darul Naim di sini, hari ini.

Pada 7 November lepas, Menteri Sains, Teknologi dan Inovasi Khairy Jamaluddin Abu Bakar mengumumkan kerajaan akan mula membuat tempahan awal vaksin COVID-19 menerusi peruntukan berjumlah lebih RM3 bilion dalam Belanjawan 2021 yang dianggarkan diperoleh suku pertama tahun depan selepas mendapat kelulusan Kementerian Kesihatan Malaysia (KKM). -Bernama


Gesaan MCCBCHST kurang ajar, ceroboh kedaulatan agama Islam

BANGI, 1 Zulkaedah, 1444H – Gagasan Bangsa (GB) menyifatkan gesaan Majlis Perundingan Agama Buddha, Kristian, Hindu, Sikh dan Taoisme Malaysia (MCCBCHST) supaya kerajaan mengkaji semula enakmen negeri berkait isu penggunaan kalimah Allah, sebagai kurang ajar.

Jurucakap Gagasan Bangsa, Haji Aminuddin Yahaya berkata, sekiranya desakan supaya undang-undang di peringkat negeri dikaji semula secara menyeluruh, maka dibimbangi ia akan menyentuh perundangan-perundangan Syariah.

Justeru, beliau melihat bahawa perkara itu sebagai satu bentuk ‘pencerobohan’ terhadap kedaulatan agama Islam yang mungkin menjadi kebimbangan kepada pemegang taruh berhubung isu kalimah Allah sebelum ini.

“Mungkin inilah yang sebelum ini dirisaukan oleh para pemegang taruh dalam kes ini, khususnya majlis-majlis agama Islam negeri, peguam-peguam Syarie, peguam-peguam muslim, pertubuhan-pertubuhan Islam dan pelbagai tokoh.

“Namun, Perdana Menteri (Datuk Seri Anwar Ibrahim) hanya tutup mata dan bakul sampahkan semua teguran itu sebagai ‘serangan politik’ dari musuh politik sahaja. Seolah-olah semua itu remeh saja, hina sungguh,” katanya dalam kenyataan, hari ini.

Beliau berkata demikian mengulas gesaan MCCBCHST supaya kerajaan mengisytiharkan undang-undang negeri sedia ada berhubung larangan menyeluruh terhadap penggunaan perkataan seperti ‘Allah’ oleh orang bukan Islam sebagai tidak berperlembagaan.

Kenyataan MCCBCHST dikeluarkan sebagai respons kepada kenyataan Anwar pada Rabu yang menunjukkan kerajaan akan berpegang pada status quo berhubung penggunaan kalimah Allah oleh bukan Islam.

MCCBCHST berkata, Perkara 11(4) Perlembagaan Persekutuan hanya akan membenarkan kerajaan negeri melarang penggunaan perkataan oleh orang bukan Islam apabila terdapat penyebaran fahaman agama kepada orang Islam.

“Oleh itu, perlu ada ‘penyebaran mana-mana doktrin agama’ kepada orang Islam supaya berada dalam lingkungan larangan.

“Sekadar penggunaan perkataan tanpa penyebaran kepada orang Islam tidak boleh mengikut rangkuman Perkara 11(4) Perlembagaan Persekutuan,” katanya.

Mengulas lanjut, Aminuddin menyifatkan ‘kerosakan’ yang dilakukan kerajaan hari ini dalam isu kalimah Allah semakin teruk dan langkah untuk menanganinya juga dilihat cacamarba.

“‘Damage control’ mereka lakukan pula hanya memakan diri kerana banyak yang merapu dan menipu sahaja.

“Apalah Anwar dan Saifuddin (Menteri Dalam Negeri) akan merepek lagi. Mereka mahu menegakkan benang yang basah macam mana lagi selepas ini?,” katanya.


Lebih 300,000 penduduk terkorban akibat perang di Syria

GENEVA, 29 Zulkaedah 1443H, Rabu – Pejabat hak asasi manusia Pertubuhan Bangsa-bangsa Bersatu (PBB) mendedahkan, 306,887 orang awam terbunuh di Syria ketika konflik sejak Mac 2011.

Konflik Syria berpunca daripada protes aman terhadap pemerintahan Presiden Bashar al-Assad pada Mac 2011 dan berubah menjadi konflik berpanjangan pelbagai pihak.

Keganasan dan krisis kemanusiaan berterusan dengan jutaan orang masih kehilangan tempat tinggal di dalam sempadan Syria.

Angka kematian terkini – berdasarkan lapan sumber maklumat dan meliputi 10 tahun pertama konflik sehingga Mac 2021 – berjumlah 83 kematian secara purata setiap hari dengan 18 daripadanya kanak-kanak.

“Tahap kematian orang awam dalam tempoh 10 tahun yang lalu mewakili 1.5 peratus daripada jumlah penduduk Republik Arab Syria pada permulaan konflik.

“Ia menimbulkan kebimbangan serius mengenai kegagalan pihak-pihak dalam konflik untuk menghormati kemanusiaan antarabangsa, norma undang-undang mengenai perlindungan orang awam,” menurut laporan yang diberi mandat oleh Majlis Hak Asasi Manusia PBB di Geneva.

Anggaran itu bagaimanapun dianggap mewakili ‘hanya sebahagian daripada semua kematian’, kata laporan itu.

Ini kerana ia hanya termasuk mereka yang mati akibat perang langsung dan bukan kematian tidak langsung kerana kekurangan penjagaan kesihatan atau akses kepada makanan dan air malahan tidak termasuk kematian bukan sivil.

Laporan PBB bersama kenyataan itu menunjukkan, punca utama kematian orang awam adalah daripada apa yang dipanggil ‘pelbagai senjata’ (35.1 peratus) yang termasuk pertempuran, serangan hendap dan pembunuhan beramai-ramai.

Punca kedua kematian adalah oleh senjata berat (23.3 peratus).

PBB tahun lalu berkata, sekurang-kurangnya 350,209 orang terbunuh di Syria setakat ini.

Bagaimanapun, Francesca Marotta, yang bertanggungjawab ke atas metodologi di pejabat hak PBB menjelaskan pada Selasa bahawa angka itu juga termasuk bukan orang awam. – Agensi


Pemegang visa pelancong boleh tunai umrah tapi bukan di musim haji

RIYADH, 10 Safar 1444H, Rabu – Kementerian Haji dan Umrah (MOHU) Arab Saudi sekali lagi menegaskan bahawa umat Islam yang memperoleh visa pelancong dibenar menunaikan ibadah umrah semasa berada di negara itu, tetapi tidak ketika musim haji.

Perkara ini selari dengan pengumuman pindaan ke atas peraturan visa itu oleh Kementerian Pelancongan Arab Saudi minggu lalu yang antara lain menyatakan pemegang visa pelancongan tidak membolehkan pemegangnya menunaikan haji atau umrah ketika musim haji.

MOHU menerusi perkongsian infografik di Twitter hari ini menjelaskan pihaknya boleh mengeluarkan permit umrah dan ziarah kepada warga daripada 49 buah negara seluruh dunia yang layak mendapatkan visa secara dalam talian (e-visa) menerusi portal ‘Visit Saudi Arabia’ atau sebaik sahaja tiba di lapangan terbang Arab Saudi.

Malaysia adalah antara tujuh negara Asia yang layak mendapat e-visa Saudi selain Brunei, China (termasuk Hong Kong dan Macau), Jepun, Kazakhstan, Singapura dan Korea Selatan.

Menurut MOHU lagi, pemegang e-visa pelancongan boleh memohon permit umrah dan ziarah menerusi aplikasi telefon pintar “Eatmarna” serta memilih sendiri hari dan masa melakukan ibadah berkenaan mengikut kesesuaian mereka.

Khamis lalu, Arab Saudi mengumumkan peraturan baharu yang membenarkan pemegang taraf pemastautin GCC memohon e-visa selain penduduk United Kingdom (UK), Amerika Syarikat (AS) Kesatuan Eropah (EU) memohon visa semasa ketibaan (VOA).

Agensi Berita Arab Saudi (SPA) melaporkan Menteri Pelancongan, Ahmed Al-Khateeb, menandatangani perintah menteri yang akan menjadikan Arab Saudi lebih mudah diakses berikutan permohonan visa dipermudahkan dan dipercepatkan.

Pemegang taraf pemastautin GCC bermakna individu mempunyai kerakyatan negara GCC iaitu Arab Saudi, Emiriah Arab Bersatu (UAE), Bahrain, Oman, Qatar dan Kuwait.

Pemegang visa pelancongan dan komersil yang sah dari UK, AS atau mana-mana negara di bawah Perjanjian Schengen boleh mendapatkan VOA, sekiranya pemohon pernah melawat negara yang mengeluarkan visa itu sekurang-kurangnya sekali. – Bernama


Pengguna digesa beralih ke 4G sebelum rangkaian 3G ditamatkan

CYBERJAYA, 20 Rabiulakhir 1443H, Khamis – Pengguna telefon bimbit atau peranti 3G perlu segera beralih kepada rangkaian 4G sebelum perkhidmatan 3G di Malaysia ditamatkan sepenuhnya pada 31 Dis ini, menurut Suruhanjaya Komunikasi dan Multimedia Malaysia (MCMC).

Menurut MCMC dalam satu kenyataan hari ini, tindakan itu bagi mengelakkan pengguna terkesan dan ketinggalan dalam gelombang pendigitalan.

“Pengguna yang masih memiliki kad SIM yang hanya menyokong rangkaian 3G disaran segera menghubungi penyedia perkhidmatan terdekat untuk menaik taraf ke 4G bagi mengelakkan sebarang kesulitan,” katanya.

Penamatan rangkaian 3G adalah seiring dengan usaha kerajaan meningkatkan liputan jalur lebar yang lebih menyeluruh dan berkualiti tinggi di bawah inisiatif Infrastruktur Pelan Jalinan Digital Negara (JENDELA).

Menurut MCMC, ia bertujuan untuk mengguna semula spektrum sedia ada bagi mengukuhkan rangkaian 4G serta membolehkan penyedia rangkaian mudah alih meningkatkan ketersambungan digital dan memberikan pengalaman 4G yang lebih baik serta menarik kepada pelanggan dan isi rumah.

Suruhanjaya itu memaklumkan, setakat 30 Sept lepas, sebanyak 94.03 peratus kawasan berpenduduk mempunyai akses 4G dengan perkhidmatan jalur lebar mudah alih pada kelajuan 31.34 megabit sesaat.

Pihak penyedia perkhidmatan iaitu Celcom Axiata Bhd, Digi Telecommunications Sdn Bhd, Maxis Bhd, Telekom Malaysia Bhd dan U Mobile Sdn Bhd telah berjaya melakukan migrasi 1.2 juta pelanggan kepada 4G, menurut MCMC. – Bernama


Rasuah babit ketirisan perolehan kerajaan makin kritikal

PUTRAJAYA, 13 Safar 1442H, Khamis – Kes rasuah melibatkan ketirisan perolehan kerajaan membabitkan penjawat awam dilihat semakin kritikal, kata Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki.

Tanpa mendedahkan statistik berkenaan, beliau berkata, hampir 50 peratus kes ketirisan perolehan kerajaan banyak berlaku melibatkan agensi-agensi kerajaan.

“Saya boleh katakan ketirisan pada analisa SPRM banyak berlaku di sektor awam, dengan mereka (pihak pimpinan tertinggi agensi kerajaan) yang berkuasa dalam memutuskan sesuatu perkara itu (perolehan kerajaan) terlibat penyelewengan dan salah guna kuasa.

“Apabila berlakunya ketirisan perolehan kerajaan, siasatan kami menunjukkan terdapatnya elemen rasuah yang menyebabkan sesuatu nilai perolehan kerajaan turut naik,” katanya kepada Bernama dalam temu bual sempena Ulang Tahun SPRM ke-53, hari ini.

Menjelaskan perkara itu, Azam memberi contoh jika sesuatu perolehan kerajaan bernilai RM1 juta maka nilai rasuah juga akan naik berbanding nilai asas.

“Ia bukan hanya nilai rasuahnya naik malah kualiti projek juga tidak berkualiti. Saya ingin memberi contoh kes terbaharu melibatkan projek naik taraf jalan di Sarawak.

“Projek jalan ini dikurangkan kualiti pembuatannya sehingga menyebabkan jalan terlibat cepat rosak lalu menyebabkan kerugian jutaan ringgit kepada kerajaan,” katanya.

Azam berkata pihaknya perlu ada pakar dalam perkara berkenaan dan perlu bekerjasama dengan pihak Jabatan Kerja Raya (JKR) untuk membuat penilaian semula.

Pada awal September lepas, Bernama melaporkan SPRM telah menahan dua pengarah syarikat berpangkat Datuk disyaki terlibat rasuah dan mengemukakan tuntutan palsu bernilai puluhan juta ringgit berhubung pelaksanaan 10 projek menaik taraf jalan di Sarawak bernilai RM800 juta.

Ditanya sama ada sektor swasta turut berlaku ketirisan, Azam berkata pihaknya ada menerima kes ketirisan melibatkan sektor swasta, namun jumlahnya tidak membimbangkan seperti dalam sektor awam.

“Hasrat SPRM adalah untuk menyiasat kedua-dua pihak ini (sektor awam dan swasta) jika terlibat ketirisan perolehan kerajaan, kami akan bawa ke mahkamah untuk pendakwaan,” katanya.

Sementara itu, mengulas usaha menjadikan negara ini bebas rasuah, Azam berkata SPRM yang telah memasuki usia melebihi lima dekad, menuntut kematangannya dalam semua tindakan sama ada melibatkan penguatkuasaan, pencegahan  mahupun pendidikan masyarakat dalam membanteras rasuah.

“Sekarang ini, kita hidup dalam norma baharu berhadapan dengan wabak COVID-19 untuk beberapa tahun akan datang dan ia memberi cabaran kepada SPRM untuk mencapai sifar rasuah atau mewujudkan masyarakat bebas rasuah.

“Sebelum COVID-19, SPRM banyak turun padang beri taklimat dan membuat kempen banteras rasuah kepada masyarakat, namun sejak ada COVID-19, SPRM banyak menggunakan pendekatan video dan media sosial untuk berinteraksi dengan masyarakat,” katanya.

Selain itu, Azam berkata SPRM turut memasukkan elemen pendidikan antirasuah dalam buku teks sekolah rendah Tahun Lima yang akan berkuat kuasa, tahun 2021.

“Selain tindakan pencegahan, pendidikan masyarakat juga merupakan agenda utama SPRM dalam meningkatkan integriti individu terutama melibatkan masa depan sektor awam,” katanya. – Bernama


Polis Johor perkemas corak tugasan sempena Aidilfitri

JOHOR BAHRU, 1 Syawal 1443H, Isnin – Polis Johor perkemas corak tugasan pegawai dan anggotanya bagi memastikan sambutan Aidilfitri di negeri ini berjalan dengan lancar.

Ketua Polis Johor Datuk Kamarul Zaman Mamat berkata aspek yang akan diberi penekanan termasuk memberi tumpuan di kawasan perumahan dan keadaan lalu lintas.

“Malam tadi, kita telah mengubah suai atur gerak hampir 6,000 hingga 7,000 pegawai dan anggota di seluruh kontinjen Johor yang bertugas sepanjang Syawal ini.

“Selain di plaza tol, kawasan perumahan akan dipantau rapi memandangkan orang ramai dilihat meninggalkan rumah dalam keadaan tergesa-gesa dan kita khuatir ada unsur kecuaian berlaku,” katanya kepada pemberita ketika ditemui pada Majlis Rumah Terbuka di kediaman rasmi Ketua Polis Johor di sini hari ini.

Beliau berkata pihaknya turut menyediakan kira-kira 250 Unit Rondaan Bermotosikal (URB) dan lebih 100 kereta peronda (MPV) untuk pemantauan termasuk di kawasan hotspot, kesesakan lalu lintas, tempat berhimpun dan pusat membeli belah di seluruh negeri. – Bernama


Tahapan nas wahyu dan adab terhadap guru

1. SECARA umumnya, nas wahyu itu tidak sukar difahami oleh kesemua tahapan manusia. Ini kerana sifat syariah itu mudah difahami, selari dengan fitrah manusia (bukan hawa nafsu manusia) dan umum untuk diamalkan semua.

2. Namun di sana ada beberapa lapisan dan tahapan nas wahyu yang perlu diperhatikan agar kita tidak memukul rata bahawa semua orang boleh memahami semua nas wahyu lalu ‘merdeka daripada merujuk orang lain’.

3. Ada tahap kefahaman nas wahyu yang mampu digarap oleh semua tahapan manusia. Biasanya ayat ini berkisar topik usul akidah, akhlak dan kisah-kisah terdahulu. Untuk isu ini, mudah kerana semua boleh faham.

4. Ada pula tahap kefahaman nas yang dikhususkan perbahasannya pada kalangan yang berkelayakan. Seperti perbahasan hukum fiqh, isu ayat mutasyabihat (takwil dan tafwidh), makna kalimah al-Quran yang samar dan seumpamanya. Untuk peringkat ini sahaja ada berapa lapis tahapan kelayakannya. Untuk ini, kita kena merujuk orang berkelayakan.

5. Ada pula tahapan kefahaman yang hanya diketahui secara hakikatnya oleh Allah SWT. Seperti rahsia huruf ‘fawatih suwar’ (Alif Lam Mim, Yaa Siin, dan seumpamanya), kenapa Arasy di atas air, kenapa Iblis namanya Iblis, kenapa begitu begini, dan seumpamanya. Untuk ini, kita serahkan pengetahuannya kepada Allah SWT.

6. Polemik ikut ulama atau ikut Nabi SAW tidak wajar dibesarkan bahkan jika ditimbulkan pun boleh mengundang fitnah, berbanding hakikatnya kita perlu diajar meletakkan sesuatu perkara atau perbahasan itu pada tempatnya, dan tidak melangkaui saiznya yang sepatutnya.

7. Ulama yang mewariskan agama ini wajib dihormati. Pendapat, karya dan peninggalan mereka perlu dibaca dengan penuh sangka baik. Walaupun tidak dinafikan tiada yang maksum selain daripada Rasulullah SAW, paling kurang mereka ini lebih banyak yang betulnya daripada yang salahnya.

8. Cubaan merungkai rasa hormat masyarakat awam pada mereka dan bermudah-mudah dalam memperlekeh pandangan mereka adalah suatu usaha merungkai ikatan ilmu yang diwarisi daripada Rasulullah SAW itu sendiri. Allah SWT mengangkat (menarik kembali) ilmu dengan mematikan para ulama, dengan erti kata lain, batang tubuh ulama itulah yang benar-benar diiktibar sebagai ilmu.

9. “Kita lebih perlu kepada sedikit adab, berbanding ilmu yang banyak”, bak kata Abdullah ibn Al-Mubarak. Adab yang sedikit adalah hasil hikmah, tawaduk, tidak rasa pandai, bersangka baik dengan orang lain. Sedangkan ilmu yang banyak tanpa adab, hanya melahirkan takbur, besar diri, ujub, serta mudah memperlekeh kemampuan orang lain.

رحم الله امرءا عرف قدره ووقف عند حدوده

Moga Allah merahmati sesiapa yang mengetahui kadar dirinya, dan berhenti pada batasan kemampuannya.

Wallahua’lam bissawaab

Ustaz Syamil Esa
Pengarah Sekretariat Majlis Ulama Isma (MUIS)


Pembukaan sekolah elak pelajar renggang dengan sistem persekolahan

PUTRAJAYA, 5 Safar 1443H, Ahad – Pembukaan semula sekolah secara berperingkat bermula 3 Oktober depan di sebalik angka jangkitan COVID-19 masih tinggi bertujuan mengelak pelajar daripada terus renggang dengan sistem persekolahan.

Mengakui keputusan itu bukan sesuatu yang mudah, Menteri Kanan Pendidikan, Datuk Seri Dr Radzi Jidin berkata, sekolah dibuka berdasarkan fasa dalam Pelan Pemulihan Negara (PPN) di negeri-negeri dengan beberapa pendekatan menangani jangkitan COVID-19.

Katanya, para pelajar telah lama renggang dengan sistem persekolahan disebabkan penutupan sekolah sejak Mei lalu akibat penularan wabak itu dan keputusan pembukaan semula dibuat setelah mengadakan banyak sesi libat urus dengan pelbagai pihak termasuk Kementerian Kesihatan (KKM) dan Majlis Keselamatan Negara (MKN).

“Dalam konteks pembukaan semula sekolah secara bersemuka, kita sedar ramai di luar sana sebut tutup sahaja, buka tahun hadapan, tapi hakikatnya kita bergerak dalam fasa PPN di mana kita perlu membawa kehidupan balik kepada asal dalam norma baharu dan tatacara yang perlu dipatuhi.

“Seramai lima juta murid datang daripada pelbagai latar belakang…ada yang tinggal di bandar ada di pedalaman, ada yang tinggal di pinggir bandar, ada yang mampu dan tidak mampu, datang daripada sosial ekonomi berbeza,” katanya dalam sidang media pengoperasian sekolah di sini, hari ini.

Katanya, kementerian yakin dengan segala libat urus dan perbincangan, kerangka yang mereka bentangkan walaupun tidak sempurna tetapi adalah terbaik dalam konteks PPN termasuk pendidikan. – Bernama


KDNK Malaysia dijangka berkembang hingga 7.5 peratus: Gabenor BNM

KUALA LUMPUR, 17 Syaaban 1442H, Rabu – Ekonomi Malaysia dijangka berkembang antara enam hingga 7.5 peratus tahun ini, kata Gabenor Bank Negara Malaysia (BNM), Datuk Nor Shamsiah Mohd Yunus.

Nor Shamsiah berkata, Keluaran Dalam Negara Kasar (KDNK) kemungkinan akan kembali ke tahap pra-COVID-19 pada pertengahan 2021.

Katanya, perkara ini disokong oleh peningkatan permintaan luar di tengah kepesatan teknologi, pelonggaran langkah-langkah sekatan dan pemberian vaksin COVID-19.

Ia termasuk peningkatan secara beransur-ansur keadaan pasaran tenaga kerja, serta dasar bantuan yang berterusan untuk isi rumah dan perniagaan sepanjang tahun.

“Ekonomi Malaysia dijangka pulih pada tahun 2021, dengan KDNK mencapai tahap pra-COVID-19 pada pertengahan 2021. Dan dalam ramalan kami, kami menjangkakan iminuti kelompok (herd immunity) hanya akan dicapai pada suku pertama 2022.

“Kami juga menganggarkan bahawa sempadan antarabangsa akan tetap ditutup untuk tahun ini dan Perintah Kawalan Pergerakan (PKP) akan menjadi sasaran tertinggi,” katanya pada sidang media maya sempena Laporan Tahunan Bank Negara Malaysia 2020,Tinjauan Ekonomi dan Monetari 2020 dan Kajian Kestabilan Kewangan Separuh Kedua 2020 hari ini.

Sementara itu, Nor Shamsiah mengatakan kadar inflasi keseluruhan dijangka berada di paras 2.5 peratus dan empat peratus pada tahun 2021, berbanding penguncupan 1.2 peratus pada tahun 2020, terutama disebabkan oleh kenaikan harga minyak global.

Beliau mengatakan walaupun inflasi utama dijangka meningkat, namun ia disebabkan oleh faktor pembekalan.


COVID-19: Hantar kandungan digital loghat tempatan kepada masyarakat luar bandar

BANGI, 10 Rabiulawal 1442H, Selasa – Kurangnya kesedaran kesihatan menyebabkan wabak COVID-19 yang sedang bermutasi menjangkiti orang awam dengan pantas tanpa memilih darjat dan pangkat.

Justeru, kandungan digital perlu diperbanyak dengan menyasarkan kepada komuniti luar bandar, di samping memberi kesedaran kesihatan lebih baik kepada masyarakat setempat.

Dr Shamsul Arrieya Ariffin mengingatkan bahawa pendekatan untuk masyarakat luar bandar seperti kelompok peribumi tidak boleh disamakan dengan pendekatan kesihatan untuk masyarakat di bandar.

Profesor Madya di Jabatan Komputeran Fakulti Seni, Komputeran dan Industri Kreatif, Univesiti Perguruan Sultan Idris (UPSI) itu berkata, masyarakat luar bandar sangat berbeza dari segi pendidikan dan kehidupan seharian, yang kebanyakannya memperoleh sumber pendapatan daripada hasil alam sekitar.

“Justeru, kandungan digital disarankan dihantar kepada masyarakat berkenaan menerusi loghat tempatan. Contohnya seperti menggunakan bahasa Kadazan, Murut dan Dusun.

“Penggunaan loghat tempatan lebih dekat di hati mereka dan mudah difahami. Maklumat sebegini jika disediakan dalam bentuk digital seperti khidmat pesanan ringkas (SMS) akan memberi kefahaman lebih pantas kerana mereka lebih memahami bahasa daerah dipertuturkan.

“Ini penting untuk memastikan kadar literasi kesihatan masyarakat setempat di luar bandar untuk menjaga kesihatan secara kendiri dapat dipertingkatkan,” katanya menulis di Berita Harian hari ini.

Selain itu, Shamsul turut menyarankan ketua kampung, imam masjid atau ketua agama bagi masyarakat setempat memainkan peranan dengan memberi nasihat dan penerangan kepada komuniti secara lebih jelas mengenai aspek asas penjagaan kesihatan.

Beliau berkata, Kementerian Kesihatan perlu memberi taklimat kepada mereka sebelum menyampaikan maklumat kepada masyarakat setempat.

Katanya, penggunaan pembesar suara juga perlu digiatkan untuk memberi peringatan penjagaan kesihatan bagi mendepani masalah COVID-19.

Jelasnya lagi, perlu ada komuniti tempatan yang dapat menerajui jawatankuasa untuk memberi kesedaran kepada masyarakat.

“Komuniti luar bandar perlu sentiasa diingat untuk mengelak diri daripada kawasan sempit, melaksanakan penjarakan fizikal, memakai pelitup muka, sentiasa mencuci tangan, duduk di rumah jika tiada kepentingan mustahak untuk keluar, menjaga etika bersin dan batuk serta menggunakan aplikasi MySejahtera untuk kawalan kesihatan kendiri.

“Jika terdapat simptom penyakit, mereka perlu mendapatkan rawatan segera di pusat kesihatan berdekatan. Semakin ditangguh, risiko kematian semakin tinggi,” katanya.


Hargai NGO! Jika bukan kami siapa lagi nak tegur kerajaan?

BANGI, 20 Muharram 1442H, Selasa – Dalam pembentukan sebuah negara, pertubuhan bukan kerajaan (NGO) adalah salah satu segmen penting terutamanya sebagai suara ‘semak dan imbang’ kepada tindak-tanduk, polisi dan dasar kerajaan.

Sehubungan itu, Pertubuhan-Pertubuhan Pembela Islam (PEMBELA) menggesa, semua pihak menghargai teguran daripada NGO serta tidak mengetepikan suara mereka.

“Jika pinggirkan suara dan teguran NGO, maka siapa akan menegur ahli-ahli politik? Apakah kita mahu harapkan teguran pembangkang yang selalunya tidak jujur dan banyak bermotifkan politik sahaja?

“Tambahan pula, kami NGO bergerak atas perit jerih kami sendiri. Tiada pun elaun, gaji sebagaimana wakil-wakil rakyat iaitu ahli politik. Maka, hargailah teguran daripada kami,” katanya menerusi kenyataan di Facebook.

Teguran itu sebagai respons kepada sindiran netizen yang dilihat memandang rendah peranan NGO bahkan meminta PEMBELA tidak menegur tindakan parti politik.

Netizen berkenaan yang tidak didedahkan nama meminta PEMBELA tidak merasa ‘besar’ menegur parti politik kerana katanya mereka boleh menjadi kerajaan.

“Suka hati diaorang la nak buat apa. Korang tau bersyukur la sikit…makan minum kerajaan yang tanggung. Tak payah la nak tegur-tegur ni. Korang NGO je… apa tau pasal politik,” tulisnya.


MOF ajak rakyat kongsi cadangan untuk Bajet 2022

BANGI, 29 Muharram 1443H, Selasa – Kementerian Kewangan hari ini mengajak seluruh rakyat berkongsikan cadangan untuk Bajet 2022 yang bakal dibentangkan pada Oktober depan.

Menterinya, Tengku Datuk Seri Zafrul Abdul Aziz berkata, cadangan itu boleh dikongsikan melalui budget.mof.gov.my selewat-lewatnya pada 15 September ini.

“Apakah yang anda inginkan dari #Bajet2022? Kami mahukan pandangan anda sebagai #KeluargaMalaysia.

“Kongsikan cadangan anda melalui http://budget.mof.gov.my/ selewat-lewatnya pada 15 September 2021,” katanya dalam kenyataan di Facebook, hari ini.

Pada masa sama, kementerian berkenaan turut menerbitkan Kertas Konsultasi Awam ke atas beberapa topik terpilih sebagai sebahagian daripada proses penyediaan Bajet 2022.

“Pihak awam adalah dijemput untuk memuat turun kertas-kertas berkenaan dan mengemukakan maklum balas melalui laman web MOF, www.mof.gov.my/konsultasi-awam.


Kelab sukan Jordan tarik diri pertandingan bola baling ekoran penyertaan Israel

ABU DHABI, 8 Zulhijjah 1443H, Jumaat – Kelab sukan Wihdat Jordan tidak akan menyertai pertandingan bola baling antarabangsa di Emiriah Arab Bersatu (UAE) kerana penyertaan pasukan negara haram Israel.

Pertandingan itu dijadualkan pada 18-28 Julai di Al-Ain UAE, dengan kelab bola baling Arab, Asia dan Afrika mengambil bahagian.

“Secara rasmi, kelab Wihdat mengumumkan tidak akan menyertai kejohanan bola baling Al-Ain,” katanya di Twitter mengakhiri kenyataan itu dengan tanda pagar #no_normalization.

Pengumuman itu dipuji aktivis Jordan dan Palestin di rangkaian media sosial.

Akaun media sosial popular dengan nama “I am an Arab against normalization,” antara yang mengalu-alukan keputusan itu, menuduh pasukan Emirat Al-Ain mempromosikan normalisasi dengan pendudukan Israel melalui perkongsiannya dengan pasukan Israel Maccabi Haifa.

“Sukan adalah tindakan moral yang tidak bertolak ansur dengan pengusiran penduduk dan penjajahan tanah mereka,” tulis akaun itu. – Agensi


Royalti pasir: SPRM sahkan ambil maklumat, dokumen dari Idris Haron

MELAKA, 1 Rabiulawal 1443H, Jumaat – Suruhanjaya Pencegahan Rasuah Malaysia (SPRM) mengesahkan telah berjumpa dan mengambil maklumat serta beberapa dokumen membabitkan isu royalti pasir dengan bekas Ketua Menteri, Datuk Seri Idris Haron.

Pengarah SPRM Melaka, Mohd Shahril Che Saad berkata, pengumpulan maklumat secara lisan dan dokumen itu dilakukan selama dua jam bermula kira-kira pukul 3 petang semalam oleh tiga pegawai SPRM di sekitar negeri ini.

“Maklumat itu telah dihantar kepada pihak pengurusan tertinggi di ibu pejabat untuk dianalisa dan diperincikan. Kami di sini hanya membantu susulan kejadian berlaku di negeri ini,” katanya seperti dilapor Utusan Malaysia, hari ini.

Mengenai perjumpaan individu lain dalam kes tersebut, beliau berkata, perkara itu juga akan diputuskan oleh pengurusan di pusat.

“Kompleksiti maklumat ini agak tinggi, jadi semua tindakan lanjut akan ditentukan oleh ibu pejabat.

“Setakat ini, tindakan SPRM semalam juga lebih kepada berjumpa dengan beliau untuk mengambil maklumat, bukan keterangan. Kalau keterangan, ini bermakna kita menyiasat dia,” katanya.

Sebelum ini, Idris mendakwa terdapat pemimpin UMNO di Melaka membolot projek ekonomi dan menipu kerajaan Persekutuan berkaitan royalti pasir, yang menyebabkan beliau menarik sokongan terhadap kerajaan Melaka.

Bekas anggota Dewan Undangan Negeri (ADUN) Sungai Udang itu mempertahankan tindakannya menarik balik sokongan terhadap kerajaan negeri Melaka bagi menyelamatkan UMNO daripada ditolak rakyat pada Pilihan Raya Umum (PRU) akan datang.

Menjelaskan tindakannya, kata Idris, beliau tidak boleh lagi menyokong kerajaan yang diterajui Barisan Nasional (BN) bersama gabungan Perikatan Nasional (PN) itu yang dilihatnya ‘penuh dengan kemungkaran.’


Kerakyatan warga China: Rafizi jangan ‘busy body’, biar SPRM siasat dulu!

BANGI, 12 Safar 1445H, Selasa – Ketua Penerangan Parti Pribumi Bersatu Malaysia (Bersatu), Datuk Razali Idris secara sinis meminta Rafizi Ramli supaya tidak bersikap ‘busy body’ (penyibuk) dalam isu dakwaan berlakunya proses memberi kerakyatan kepada 54,000 warga China.

Sebaliknya, beliau menegaskan, Menteri Ekonomi itu perlu memberi fokus kepada tugasnya untuk memulih dan menyelamatkan ekonomi negara.

Razali berkata, sudah hampir sembilan bulan Rafizi memegang jawatan itu, namun masih belum menampakkan perkara yang memukau lagi.

“Menteri Ekonomi jangan ‘busy body’ isu 54,000 rakyat China, biar Suruhanjaya Pencegahan Rasuah Malaysia (SPRM) siasat dulu!

“Terdahulu bukan main laungan-laungan YAB Perdana Menteri Perpaduan ala Madani untuk banteras rasuah!

“Ke sana ke sini, kuat laungannya banteras rasuah di mana-mana sahaja tidak kira pentas kerajaan, kementerian, program rakyat, program pelajar apatah lagi pentas politik!” katanya dalam kenyataan, hari ini.

Pun begitu, katanya, apabila pembangkang membuat gesaan agar rasuah dibanteras, selari dengan laungan Perdana Menteri, ia dikatakan fitnah dan tohmahan.

“Baru pembangkang melahirkan komitmen dan iltizam banteras rasuah, tiba-tiba dituduh bukan-bukan!” katanya.

Razali mengingatkan, pembangkang yang kuat menerusi Perikatan Nasional (PN) mempunyai hak untuk menyuarakan pandangan dan cadangan secara lebih mendalam terutama siasatan yang benar dan telus oleh SPRM.

Bahkan, katanya, PN mengambil maklum dan sangat memahami dalam soal undang-undang bahawa mana-mana permohonan kewarganegaraan hanya boleh dikemukakan setelah seseorang itu memenuhi syarat yang diperuntukkan mengikut Bahagian III Perlembagaan Persekutuan, Kaedah-kaedah Kewarganegaraan 1964 serta perundangan berkaitan yang berkuat kuasa dalam isu pendaftaran perkahwinan, pengangkatan, kesahtarafan anak dan peraturan imigresen.

“Atas faktor itulah, suara pembangkang dan suara rakyat Malaysia menerusi PN tidak mahu melihat adanya kekeliruan dan keresahan orang ramai kerana taraf kewarganegaraan adalah anugerah tertinggi oleh Kerajaan Malaysia kepada mereka yang benar-benar layak dan memenuhi syarat,” katanya.

Terdahulu, Rafizi menggesa polis menyiasat catatan media sosial yang dibuat PAS Pusat berhubung isu berkenaan.

Beliau menyifatkan catatan PAS Pusat menerusi Facebook dan aplikasi X sebagai jenayah fitnah dan penipuan.

“Saya akan bercakap dengan Menteri Dalam Negeri, Datuk Seri Saifuddin Nasution Ismail, supaya satu laporan polis dibuat mengenai posting ini yang jelas satu fitnah jenayah.

“(Dakwaan) dalam proses diberi kerakyatan adalah penipuan. PAS perlu bertanggungjawab bila berterusan berbohong begini,” katanya yang juga Timbalan Presiden PKR itu,” katanya.


Kalimah Allah: Pertubuhan Islam serah memorandum sokong Sultan Johor

JOHOR BAHRU, 16 Syaaban 1442H, Selasa – Gabungan Pertubuhan-Pertubuhan Islam Negeri Johor pada Isnin telah menyerahkan memorandum sokongan kepada Majlis Agama Islam Johor (MAIJ) berhubung isu kalimah Allah 2.0.

Memorandum itu merupakan sokongan penuh kepada titah Sultan Johor, Sultan Ibrahim Sultan Iskandar yang menegaskan penggunaan kalimah Allah oleh orang bukan Islam adalah tidak diharuskan, tidak dibenarkan dan ditegah.

Selain itu, ia juga adalah lanjutan daripada inisiatif Gabungan Pertubuhan-Pertubuhan Pembela Islam (PEMBELA) yang mendesak supaya isu kalimah Allah mendapat sokongan meluas daripada umat Islam, seterusnya akan memberi mesej kepada pihak mahkamah bagi prosiding rayuan yang bakal dijalankan kelak.

Memorandum diserahkan oleh wakil PEMBELA Johor yang Ketua Perhubungan Ikatan Muslimin Malaysia (ISMA) Johor, Mohd Tahir Hamdan kepada Mufti Johor, Datuk Yahya Ahmad.

Turut hadir menyaksikan majlis penyerahan memorandum adalah Timbalan Mufti Johor, Datuk Ahmad Faisal Mohamed.

Hadi sama 11 pertubuhan bukan kerajaan (NGO) antaranya Ikatan Pengamal Perubatan dan Sains Kesihatan Malaysia (I-Medik) Negeri Johor, Aman Palestin Johor, Majlis Belia Negeri Johor, Pertubuhan Si’rah Malaysia Negeri Johor, Pertubuhan Panji Iman Semalaysia, Persatuan Belia Islam Nasional (PEMBINA) Negeri Johor serta Pusat Kecemerlangan Pendidikan Ummah Negeri Johor.

Terdahulu, Mahkamah Tinggi Kuala Lumpur memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan solat, Kaabah dan Baitullah adalah dibenarkan kepada orang Kristian.

Keputusan kes itu, mengambil masa selama 13 tahun dua bulan, sejak difailkan pada 2008.

Isu berkenaan mendapat perhatian Sultan Ibrahim yang bertitah bahawa, kalimah Allah adalah kalimah yang dikhususkan secara eksklusif kepada masyarakat Islam.

Sehubungan itu, baginda bertitah bahawa kalimah itu tidak boleh digunakan oleh orang bukan Islam kecuali dalam keadaan yang dibenarkan perundangan.

Titahnya, kalimah Allah adalah nama yang khusus kepada tuhan yang disembah oleh umat Islam.

“Nama Allah ini diberi oleh diri-Nya, bukan berasal daripada mana-mana akar kata, tetapi kata nama khas yang merujuk kepada Allah, Tuhan Yang Maha Esa, Tuhan yang disembah oleh umat Islam,” titahnya.


Lesap RM395,200 ditipu lelaki ‘London’

JOHOR BAHRU, 12 Safar 1443H, Ahad – Terpedaya dengan jerat cinta lelaki dipercayai dari London dikenali menerusi media sosial, seorang wanita berputih mata apabila menjadi mangsa penipuan serta mengalami kerugian kira-kira RM395,200.

Ketua Polis Johor, Datuk Ayob Khan Mydin Pitchay berkata, wanita berusia 23 tahun yang juga seorang peniaga dan baru kematian suami itu membuat laporan polis pada 17 September lepas setelah menyedari ditipu individu terbabit.

Beliau berkata, mangsa mengenali individu berkenaan menerusi laman Instagram yang menggunakan nama ‘CHONGWEI4580’ sejak April lepas dan telah berhubung menerusi aplikasi WhatsApp sepanjang perkenalan hingga jatuh cinta.

Menurutnya, bagaimanapun individu itu  menghubungi mangsa pada 10 Sept lepas kerana kononnya bersimpati dengan nasib mangsa yang kematian suami serta ingin mengirimkan barangan mengandungi wang tunai sebanyak AS$950,000 kepada mangsa.

“Pada tiga hari kemudian mangsa menerima e-mel daripada sebuah syarikat penghantaran yang meminta mangsa menjelaskan bayaran sebanyak RM6,200 untuk melepaskan barangan itu daripada kastam.

“Bagaimanapun, individu itu mengugut mangsa untuk membuat bayaran tersebut dan bayaran lain yang telah diarahkannnya, dan sekiranya enggan berbuat demikian, mangsa akan ditangkap kerana bersubahat dalam aktiviti pengubahan wang haram,” katanya dalam kenyataan.

Ayob Khan berkata, disebabkan ketakutan, mangsa mengikuti segala arahan itu dan telah membuat sebanyak 24 transaksi pembayaran dalam tempoh tiga hari bermula 13 September secara dalam talian, ke 11 akaun berbeza dengan jumlah sebanyak RM395,200.

“Sehingga kini mangsa tidak menerima sebarang kiriman yang dijanjikan dan menyedari bahawa telah ditipu,” katanya.

Ayob Khan berkata, kes disiasat mengikut Seksyen 420 Kanun Keseksaan dan jika disabitkan kesalahan boleh dikenakan hukuman penjara maksimum 10 tahun serta boleh dikenakan sebatan dan denda.

Sehubungan itu, beliau menyeru orang ramai supaya lebih berhati-hati dan peka terhadap trend jenayah ketika ini terutama melibatkan transaksi, pelaburan dan perkenalan dalam talian menerusi media sosial.

“Gunakan aplikasi semakan atas talian yang diperkenalkan pihak berkuasa seperti ‘Semak Mule’ sebelum melakukan sesuatu transaksi kewangan,” katanya. – Bernama


Gempa bumi: PBB gesa gencatan senjata segera di Syria

GENEVA, 20 Rejab 1444H, Sabtu – Ketua Hak Asasi Manusia PBB menggesa gencatan senjata segera di Syria untuk memudahkan bantuan dihantar kepada mangsa gempa bumi dahsyat di rantau itu.

“Pada waktu yang mengerikan ini di Turkiye dan Syria, kami menggesa agar bantuan segera diserahkan kepada semua yang memerlukan.

“Ketua hak asasi manusia PBB, Volker Turk menyeru gencatan senjata segera di Syria, dan menghormati sepenuhnya hak asasi manusia serta kewajiban undang-undang kemanusiaan supaya bantuan boleh sampai kepada semua mangsa,” katanya pejabat Hak Asasi Manusia PBB di Twitter.

Gesaan itu dibuat ketika pasukan penyelamat meneruskan pencarian mangsa yang masih terselamat dalam kejadian gempa bumi berukuran 7.8 magnitud yang melanda Turkiye dan Syria pada Isnin – di mana angka korban kini melebihi 22,000 orang.

Sekurang-kurangnya 3,377 orang maut di Syria, namun lebih sedekad perang saudara dan konflik Syria-Russia telah memusnahkan hospital, melumpuhkan ekonomi serta berdepan kekurangan bekalan elektrik, bahan api dan air.

Kawasan Syria yang dikuasai pemberontak berhampiran sempadan Turkiye berada dalam keadaan yang amat teruk kerana tidak boleh menerima bantuan daripada bahagian yang dipegang kerajaan tanpa kebenaran Damsyik.

Pada masa sama, Bab al-Hawa menjadi satu-satunya lintasan sempadan yang digunakan untuk menghantar bantuan dari Turkiye ke Syria yang dilanda konflik, namun operasinya terganggu akibat gempa bumi.-  Agensi


Jemaah di Selangor diminta patuhi ketetapan baharu solat Jumaat esok

SHAH ALAM, 17 Jamadilakhir 1443H, Khamis – Sultan Selangor, Sultan Sharafuddin Idris Shah menitahkan jemaah untuk terus mematuhi prosedur operasi standard (SOP) yang ditetapkan oleh pentadbir masjid dan surau bagi pelaksanaan ketetapan baharu bagi solat Jumaat, esok.

Terdahulu, Jabatan Agama Islam Selangor (JAIS) pada 18 Januari, memaklumkan baginda telah memberi perkenan bagi membenarkan penggunaan sepenuhnya ruang solat utama dan ruang limpah di semua masjid serta surau yang mendapat kebenaran solat Jumaat di negeri Selangor, digunakan bagi menunaikan solat fardu Jumaat.

Baginda turut berkenan bagi jarak antara satu jemaah dengan jemaah yang lain ditetapkan dengan jarak 1.0 meter.

“Ketetapan baharu ini diputuskan setelah baginda mendapatkan nasihat dan pandangan daripada Pengarah Kesihatan Negeri Selangor, berpandukan statistik dan data terkini mengenai penularan wabak COVID-19.

“Pelaksanaan ketetapan baharu ini berkuat kuasa pada hari Jumaat bertarikh 21 Januari 2022,” titah baginda dalam kenyataan dikeluarkan Istana Alam Shah, hari ini.

Baginda bertitah, ketetapan baharu ini juga akan memberi kesan kepada peningkatan kapasiti bilangan jemaah di seluruh negeri sehingga 35 peratus tertakluk kepada kapasiti sesebuah masjid dan surau.

“Bagaimanapun, baginda menyeru para jemaah agar terus mematuhi SOP yang ditetapkan oleh pentadbir masjid dan surau.

“Baginda juga mahu agar setiap jemaah telah menerima suntikan dua dos vaksin dan juga dos penggalak COVID-19.

“Menerusi setiap keputusan yang diambil, baginda sentiasa memikirkan keselamatan nyawa rakyat di negeri Selangor. Ini kerana mengikut statistik semasa, jumlah kematian akibat COVID-19 di negeri Selangor sahaja telah melebihi 10,000 orang,” katanya.


Nasib pengganas Christchurch bunuh 51 umat Islam hari ini

MELBOURNE, 5 Muharram 1442H, Isnin– Hukuman terhadap lelaki Australia didakwa membunuh 51 umat Islam dalam kejadian tembakan di dua masjid di Christchurch tahun lalu, akan diketahui hari ini.

Prosiding hukuman akan bermula di Mahkamah Tinggi Christchurch, yang dihadiri keluarga mangsa yang terkorban dan terselamat, lapor The New Zealand Herald.

Brenton Tarrant, 29, pada mulanya mengaku tidak bersalah terhadap semua pertuduhan, bagaimanapun menukar pengakuan bersalah pada Mac lalu.

Pengganas kulit putih Australia itu mengaku membunuh 51 umat Islam yang sedang bersiap untuk menunaikan solat Jumaat pada 15 Mac 2019.

Dalam kejadian itu, Tarrant yang bersenjatakan senjata api semi-automatik melepaskan tembakan di Masjid Al-Noor, sebelum melakukan perkara sama di Masjid Linwood.

Tarrant dengan sengaja berkongsi video secara langsung ketika dia melepaskan tembakan rambang menerusi Facebook, selepas memuat naik pautan 73 halaman manifesto di 8chan.

8chan adalah laman web yang disertai berjuta pengguna tanpa nama yang dirahsiakan identitinya dan sebelum ini menjadi lubuk perkongsian kandungan pornografi kanak-kanak.

Tarrant mendedahkan, dia sudah merancang serangan itu dan berniat untuk menyasarkan masjid di Christchurch.

Semua mangsa kejadian adalah umat Islam, termasuk kanak-kanak, wanita dan warga emas.

Tragedi itu mengejutkan seluruh dunia, dengan Perdana Menteri Jacinda Ardern memperuntukkan undang-undang yang menyekat rakyat New Zealand untuk mengakses senjata api.-  Agensi


Tiada pihak ke-3 dilantik tawar dana haji: TH

BANGI, 8 Jamadilawal 1443H, Isnin – Lembaga Tabung Haji (TH) sekali lagi menegaskan tidak pernah melantik individu atau pihak ketiga untuk menawarkan sebarang dana bagi tujuan haji melalui panggilan telefon.

Sehubungan itu, pendeposit TH digalakkan untuk sentiasa berwaspada dengan sebarang panggilan atau mesej daripada nombor yang tidak dikenali.

Peringatan itu dikeluarkan TH dalam hantaran di Facebook rasminya hari ini bersama lampiran kenyataan media bertarikh 5 November lalu.

Sebelum ini, TH telah menasihatkan orang ramai supaya berwaspada dan tidak terpedaya dengan mana-mana pihak yang menawarkan sebarang bentuk dana bagi tujuan mengerjakan ibadat haji melalui panggilan telefon.

Ini susulan selepas satu laporan diterima daripada pendeposit bahawa ada individu tidak bertanggungjawab yang menawarkan dana haji untuk membolehkan mereka menunaikan ibadah itu dengan lebih cepat.

TH berkata, pemilihan giliran menunaikan haji adalah berdasarkan sistem pendaftaran di mana yang dahulu didahulukan.

Untuk sebarang bantuan dan pertanyaan boleh berhubung dengan THCC di talian 03-62071919.


Melayu nak selamat ke tidak?

PENGANALISIS politik, Wong Chin Huat terang-terang berkata, PRU15, orang Cina takkan undi BN walaupun kecewa dengan PH. Dalam kata lain, Cina akan tetap undi PH.

Ini bukan analisis, sebab semua orang sudah tahu kecenderungan kelicikan politik ultra kiasu Cina.

Sejak bila pula Cina undi BN, selepas tsunami politik PRU12, 2008? Malah, Cina MCA dan Gerakan pakat-pakat undi PH.

Jika tidak, masakan MCA mendakwa, partinya ada lebih sejuta ahli, tidak ada satu pun kerusi kawasan majoriti Cina yang dimenangi? Betul ke MCA ada lebih sejuta ahli?

Parlimen Ayer Hitam itu majoriti Melayu. Wee Ka Siong jangan perasan pulak. Duduknya kamu kerusi menteri adalah ihsan orang Melayu. Jaga mereka. Jangan asyik perjuangkan sekolah vernakular.

MCA kononnya ramai ahlinya, bukan kerana perjuangan sangat. Ramai masuk MCA hanya kerana kepentingan perniagaan. Mereka akan bertukar kulit apabila kepentingan itu sudah tidak ada lagi.

PAS, UMNO, PPBM (BN, MN dan PN) jangan terlalu berharap atau kemaruk dengan undi Cina, termasuk bangsa lain. Apa yang penting sekarang adalah memastikan semua parti politik Melayu ini bersatu. Tidak mustahil boleh dapat dua pertiga.

Bukan mengetepikan bukan Melayu, tetapi strategi perlu ada

Percayalah, PRU15, ahli-ahli MCA dan Cina Gerakan pun akan undi PH.

MCA dan MIC (BN) serta Gerakan (PN), hanya mengharapkan undi ihsan Melayu.

MIC awal-awal lagi sudah bercakap mahukan kawasan selamat daripada UMNO untuk menang. Alasannya, mesti menang, untuk pastikan wakil India ada dalam Kabinet.

Alasan sama MCA dan Gerakan akan guna. Lebih berani lagi apabila MCA dan Gerakan turut mahukan kerusi di kawasan Melayu terbesar, Kelantan dan Terengganu.

Atas alasan apa kerusi itu mahu diberikan dalam keadaan Melayu berpecah tenat hari ini?

Tak tahulah pulak jika PAS mahu beri laluan kepada MCA dan Gerakan di Kelantan dan Terengganu. Maklum sahajalah, parti Gerakan sudah pakat-pakat ‘berdoa’ akan kesihatan Presiden PAS.

Bukan main lagi Gerakan berlakon marah kepada ultra kiasu yang mengutuk Presiden PAS ketika berada di IJN. Sejak bila Gerakan sangat lembut dengan PAS? Sebelum ini, apa agenda Islam dibawa tidak ditentang Gerakan?

Hebat lakonan pemimpin Gerakan ini dalam memahami psikik orang Melayu. Saya cuma takut, pemimpin Melayu cair dengan memberikan kerusi kawasan majoriti Melayu, bagi memastikannya menang, seterusnya menduduki kerusi menteri.

Rugi juga saya keluar MCA dahulu, boleh bertanding kawasan majoriti Melayu, menang boleh jadi menteri.

Kena ingat, bukan semudah itu untuk Cina Muslim.

Almarhum Tun Omar Ong Yoke Lin mula disisihkan MCA apabila almarhum memeluk Islam.

Nasihat saya kepada pemimpin parti Melayu, UMNO dan PAS, jangan terlalu melayan mereka. Biar mereka berentap di kawasan ultra kiasu. Kita tengok siapa undi siapa.

Jika kalah esok, baru cerita.

MCA, MIC dan Gerakan, jika kalah pun tidak rugi apa-apa. Tetap ada kerusi menteri. Mereka akan dilantik senator untuk menduduki kerusi menteri dan timbalan.

Tidak ada masalah kepada mereka walaupun sedikit

Masalahnya adalah parti-parti politik Melayu ini.

Amat malang sekali jika calon-calon ultra kiasu ini diberi laluan bertanding di kawasan majoriti Melayu sama ada atas tiket BN atau PN. Bukan perkauman tetapi strategi.

Saya hairan kenapa tidak ketengahkan kelab penyokong bukan Islam PAS dan Parti Cina Malaysia (PCM) untuk menggantikan MCA dan Gerakan. Dua parti ini lebih mesra Islam dan Melayu.

Kenapa masih membela musuh dalam selimut?

Buktinya, pemimpin MCA bukan main lantang mengkritik keputusan mahkamah terhadap Malaysia dot.com.

Apakah kita sudah lupa, berapa banyak kes saman terhadap Utusan Malaysia yang dimenangi ultra kiasu. Seorang pun ultra kiasu tidak bersuara. Malah, bukan main mereka memuji mahkamah apabila keputusan menyebelahi ultra kiasu?.

Hari ini, keputusan mahkamah terhadap Malaysiakini mendapat liputan meluas dunia. Kononnya, tidak ada lagi kebebasan bersuara di Malaysia.

Peliknya, pemimpin-pemimpin UMNO pun terikut-ikut. Macamlah tidak kenal Malaysiakini.dot.com. Apakah media sosial ini telus dalam melaporkan berita?

Siapa tidak kenal Malaysiakini.dotcom? Laman sosial ultra kiasu ini sudah terkenal dengan bias mereka dalam melaporkan berita.

Misalnya, berita yang dilaporkan mengenai, 90 Ahli Parlimen Asean. Setelah carian dibuat, jumlah 90 Ahli Parlimen yang disebutkan dalam laporan berkenaan adalah salah kerana 25 daripada mereka yang menandatanganinya bukanlah Ahli Parlimen tetapi, bekas Ahli Parlimen.

Selain itu, lapan daripada nama yang disenaraikan adalah Ahli Parlimen Timor Leste yang tidak termasuk dalam negara ASEAN. Pergi tanya Dr Kamarulzaman.

Jelas sekali laman web ini menipu. Kenyataan ini juga tidak mewakili pendapat kerajaan negara berkenaan tetapi sekadar mewakili pendapat Ahli Parlimen pembangkang mereka

Hebatkan ala Yahudi menguasai media, hanya kerana mereka ada wang. Sekelip mata, langsai jumlah RM500 ribu yang dikenakan mahkamah.

Ultra kiasu selalu membanding kebebasan media dengan negara lain.

Jangan pergi jauh. Bandingkan Malaysia dengan Singapura, mana lebih bebas dari segi media. Malaysia jauh lebih bebas daripada Singapura.

Saya sendiri tidak dibenarkan masuk Singapura, gara-gara artikel saya berkaitan ultra kiasu.

Ingat! dahulunya jika bercakap tentang serangan pemikiran dan budaya, yang tergambar adalah dari luar. Dari barat, Hollywood, K-pop dan lain-lain.

Kini, di negara kita, jarang orang Melayu tersedar bagaimana mereka dijajah pemikiran dan budaya oleh kaum minoriti.

Mudah, perhatikan rancangan televisyen yang disebut free view, berapa banyak siaran diperuntukan untuk kaum minoriti ultra kiasu itu. Bagaimana mereka dapat siaran tayangan waktu puncak.

Kemudian siaran TV yang dikatakan Melayu pula, betapa banyak siaran mereka. Iklan-iklan pulak kadangnya tak rasa macam negara Melayu, pelakon iklan dan sehingga syarat iklan pun Melayu terpaksa ikut kehendak mereka.

Amat meloyakan apabila tiba Tahun Baharu Cina, semua Melayu jadi lebih Cina dari Cina.

Malang sekali, bila tiba hari raya puasa, tidak nampak pula hak Cina jadi Melayu. Kenapa melayu begitu terhegeh-hegeh. Jadi bahan ketawa.

Ia terus dinormalisasikan dalam benak anak anak kita. Akhirnya anak-anak kota akan terima budaya minoriti ini. Termasuk budaya persundalan yang digulakan namanya dengan Sugarbook. Itu pun tak pasti bila boleh tangkap dan dipenjara. Mungkin kebal ala-ala Jho low juga.

Apa beza zionis di Amerika dengan ultra kiasu ini?

Jika Zionis menguasai kewangan dan media. Bagaimana dengan ultra kiasu? Samakan.

Malang sekali, kita pakat membiarkan mereka sehingga mereka berkuasa seperti Yahudi.

Ingat kata-kata Abraham Lincoln tentang bahaya Yahudi, bahawa Yahudi bakal menjadikan anak cucu generasi seterusnya sebagai hamba abdi. Apakah para pemimpin kita dilihat bergantung ultra kiasu, dek mengemis undi dan lobi sehingga tergadai maruah anak bangsa?

Prof Dr Ridhuan Tee Abdullah


Tamat perjanjian biijirin Laut hitam ancam jutaan penduduk negara miskin

KYIV, 4 Muharam 1445H, Sabtu – Kenaikan harga bijirin sejak Russia menghentikan eksport di Laut Hitam menyebabkan jutaan penduduk terjejas terutama di negara-negara miskin.

Ketua Bantuan PBB, Martin Griffiths ketika berucap bersama 15 anggota majlis berkata, sehingga kini kira-kira 362 juta orang di 69 buah negara memerlukan bantuan kemanusiaan.

“Ada pihak yang akan kebulur dan berdepan kematian dengan keputusan yang dibuat Russia,” katanya.

Isnin lalu, Russia menarik diri daripada perjanjian bijirin laut Hitam dan mendakwa permintaan untuk menambah eksport produk termasuk baja tidak dapat dipenuhi.

Pihaknya mendakwa bijirin yang dieksport oleh Ukraine tidak memenuhi keperluan di negara-negara miskin.

Keputusan berkenaan mempengaruhi harga pasaran gandum di Chicago Amerika Syarikat (AS) dan terbukti meningkat enam peratus minggu ini – keuntungan harian terbesar sejak Russia menceroboh Ukraine.

Perjanjian bijirin Laut Hitam yang dikendali setahun lalu oleh Pertubuhan Bangsa-Bangsa Bersatu (PBB) dan Turkiye bertujuan memerangi krisis makanan global yang bertambah buruk susulan pencerobohan Russia ke atas Ukraine .

Sebelum ini kedua-dua negara berkenaan merupakan pengeksport bijirin utama dunia.

PBB sebelum ini menegaskan perjanjian Laut Hitam itu adalah operasi komersial dan mampu memberi manfaat kepada negara-negara miskin.

Malah, ia juga mampu membantu menurunkan harga makanan di peringkat global lebih 23 peratus di seluruh dunia sejak Mac, tahun lalu.

Program Makanan Sedunia juga mengeksport kira-kira 725,000 tan bijirin ke Afghanistan, Djibouti, Ethiopia, Kenya, Somalia, Sudan dan Yaman. – Agensi


Darurat penting sekat nafsu serakah parti politik ingkar titah Agong

BANGI, 29 Jamadilawal 1442H, Rabu – Selagi belum Pilihan Raya Umum ke-15 (PRU15), ahli politik digesa mengetepikan sebarang perbezaan dan berganding bahu membantu rakyat yang sedang berhadapan dengan musibah besar.

Meskipun PRU amat penting dan sukar dielakkan berdasarkan perkembangan politik semasa, namun ia wajar diadakan selepas negara berjaya menangani COVID-19 dan bencana banjir dengan cemerlang.

Pemerhati politik, Ir Lukman Al Hakim Mohammad berkata, tindakan kerajaan melaksanakan kembali Perintah Kawalan Pergerakan (PKP) – bagi membendung penularan COVID-19 – walaupun agak lambat – harus dipuji.

“Tiada yang mempertikaikan keputusan ini. Cuma impaknya kepada ekonomi negara dan sara hidup rakyat seperti yang pernah kita semua lalui sebelum ini perlu ditampan atau diurus dengan baik

“Namun, setakat ini perancangan dan skim yang lengkap dari kerajaan masih belum jelas dalam hal ini,” katanya dalam kenyataan hari ini.

Sementara, cadangan kerajaan melaksanakan darurat yang turut diperkenankan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, mendapat komen beberapa pihak yang merasakan ianya tidak perlu, katanya.

Lukman berkata, ironiknya, pihak yang tidak berpuas hati inilah yang merupakan punca sebenar Agong terpaksa mengistiharkan darurat.

“Darurat ini penting bagi menyekat nafsu serakah para pemimpin Pakatan Harapan (PH) dan UMNO yang telah menderhaka terhadap titah YDPA untuk berhenti bermain politik dan menumpukan fokus terhadap kebajikan rakyat terutama ketika pandemik COVID-19 dan musibah banjir yang melanda negara

“Ia juga penting bagi mengelakkan berlakunya PRN atau PRU akibat tindakan jahat beberapa pimpinan politik yang cuba menumbangkan kerajaan PN,” katanya.

Semalam, Agong memperkenankan tempoh pelaksanaan darurat sehingga 1 Ogos atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Baginda turut berkenan terhadap cadangan kerajaan bagi pembentukan satu Jawatankuasa Bebas akan dianggotai Ahli Parlimen kerajaan dan pembangkang serta pakar kesihatan.

Jawatankuasa Bebas ini akan mengesyorkan kepada baginda jika pelaksanaan darurat ini dapat ditamatkan lebih awal.

Bagaimanapun, Tun Dr Mahathir Mohamad berpendapat kerajaan mempunyai kuasa yang cukup untuk menangani penularan COVID-19 tanpa perlu mengisytiharkan darurat.

Bekas Perdana Menteri berkata, ia berikutan rakyat di negara ini patuh kepada arahan kerajaan yang membabitkan sekatan pergerakan.


Operasi institusi pendidikan ikut fasa baharu PPN

BANGI, 17 Safar 1443H, Jumaat – Pembukaan institusi pendidikan bawah Kementerian Pendidikan Malaysia (KPM) di Johor akan dibuka bermula 10 Oktober depan berdasarkan ketetapan pengoperasian bagi negeri Fasa 2 Pelan Pemulihan Negara (PPN).

KPM dalam satu kenyataan hari ini berkata, pembukaan institusi pendidikan di Pahang pula kekal pada 4 Oktober, juga berdasarkan ketetapan pengoperasian institusi pendidikan bagi negeri Fasa 2 PPN.

Katanya, memandangkan Pahang akan beralih ke Fasa 3 bermula hari ini, maka institusi pendidikannya akan beroperasi berdasarkan ketetapan negeri Fasa 3 PPN bermula 11 Oktober depan.

“Bagi Negeri Sembilan, pembukaan institusi pendidikan bawah KPM kekal pada 4 Oktober 2021 berdasarkan ketetapan pengoperasian institusi pendidikan bagi negeri Fasa 3 PPN.

“Memandangkan Negeri Sembilan akan beralih ke Fasa 4 pada 24 September 2021 (hari ini), maka pengoperasian institusi pendidikan di Negeri Sembilan berdasarkan Fasa 4 PPN hanya akan bermula pada 18 Oktober depan,” katanya.

Tarikh berkenaan dibuat merujuk kepada pengumuman Perdana Menteri, Datuk Seri Ismail Sabri Yaakob pada Rabu berkaitan peralihan fasa PPN bagi Johor, Pahang dan Negeri Sembilan berkuat kuasa hari ini.

KPM menetapkan jika sesebuah negeri beralih ke fasa seterusnya, pengoperasian institusi pendidikannya mengikut ketetapan fasa baharu akan dilaksanakan selepas dua minggu daripada tarikh peralihan ke fasa berkenaan.

Selain itu, KPM memaklumkan, Majlis Keselamatan Negara (MKN) juga memberi kelulusan untuk pelajar Tingkatan 6 Semester 2 dan kelas peperiksaan antarabangsa (IGCSE O-Level) di negeri Fasa 1 hadir ke institusi pendidikan tanpa penggiliran.

“Oleh itu, pengoperasian institusi pendidikan di Kedah akan bermula pada 10 Oktober 2021 untuk kumpulan murid berkenaan. Murid lain kekal mengikuti pengajaran dan pembelajaran di rumah.

“Susulan pengumuman Langkawi sebagai kawasan gelembung pelancongan pada 16 September lalu, pengoperasian institusi pendidikan bermula pada 3 Oktober depan adalah berdasarkan ketetapan negeri Fasa 4 PPN,” katanya.

Bagi institusi pendidikan di negeri lain yang tidak terbabit dengan peralihan fasa, pengoperasian institusi pendidikan adalah berdasarkan ketetapan fasa sedia ada seperti diumumkan kementerian pada 12 September lalu.

KPM menjelaskan, institusi pendidikan bawah KPM merujuk kepada sekolah, kolej vokasional, kolej matrikulasi dan institut pendidikan guru.

“Ia juga terpakai kepada institusi pendidikan swasta yang berdaftar bawah KPM bagi kategori sekolah dan kategori pusat.

“KPM juga menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” katanya.


Maghribi tangguh penerbangan terus ke Britain, Jerman dan Belanda

RABAT, 13 Rabiulawal 1443H, Rabu – Pihak berkuasa Maghribi akan menangguhkan penerbangan terus dengan Britain, Jerman dan Belanda atas faktor COVID-19 mulai esok, lapor Reuters.

Maghribi baru-baru ini mengumumkan bahawa ia akan mengenakan syarat wajib vaksin untuk akses ke tempat awam dan perjalanan antara bandar setelah ia menginokulasi sebahagian besar penduduk dewasa.

Setakat ini, Maghribi telah memberikan dua dos vaksin COVID-19 kepada 21 juta orang daripada populasi 36 juta, dan sudah melancarkan program dos ketiga.

Di United Kingdom (UK), kes COVID-19 harian melebihi 40,000 selama tujuh hari berturut-turut, dengan 43,738 jangkitan baru dilaporkan semalam dan jumlah pesakit di hospital meningkat 10 peratus dalam seminggu menjadi 7,749 pada hari Isnin.

223 kematian turut dicatatkan, jumlah terbesar sejak Mac.

Minggu lalu Pusat Pencegahan dan Pengendalian Penyakit Eropah (ECDC), yang merupakan agensi kesihatan awam rasmi Kesatuan Eropah (EU), mendedahkan bahawa keadaan COVID-19 telah bertambah buruk di Jerman, Finland dan Ireland yang menjadikannya antara negara paling tidak selamat untuk melancong. – Agensi


India catat 255,874 kes COVID-19 baharu

NEW DELHI, 22 Jamadilakhir 1443H, Selasa – Jumlah kes COVID-19 India meningkat kepada 39,799,202 pada Selasa, apabila 255,874 kes baharu didaftarkan dalam tempoh 24 jam lalu di seluruh negara, menurut data terkini kementerian kesihatan India.

Angka di bawah paras 300,000 buat pertama kali dilaporkan selepas lima hari berturut-turut, kata Xinhua.

Selain itu, 614 kematian akibat virus itu dilaporkan sejak pagi Isnin, menambah jumlah kematian kepada 490,462.

Di seluruh negara, 2,236,842 kes aktif COVID-19 dilaporkan, turun sebanyak 12,493 kes aktif dalam tempoh 24 jam yang lalu. Ia kali pertama selepas 27 hari berturut-turut jumlah kes aktif sehari menurun di negara itu.

Sejumlah 37,071,898 orang sudah pulih dan dibenarkan keluar dari hospital setakat ini, dengan 267,753 telah dibenarkan keluar dalam tempoh 24 jam yang lalu. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pemimpin UMNO terpalit kes mahkamah bertanding PRU15?

BANGI, 15 Jamadilakhir 1442H, Khamis – UMNO kini didakwa sedang berdepan ancaman perpecahan apabila ada sekumpulan pemimpin-pemimpin tertentu dalam parti itu tidak menyenangi dengan gaya kepimpinan Presiden Datuk Seri Dr Ahmad Zahid Hamidi.

Penganalisis politik, Dr Mazlan Ali mendakwa, terdapat kalangan ahli melihat kepimpinan Ahmad Zahid seperti tidak konsisten dalam membulatkan sokongan terhadap kerajaan Perikatan Nasional (PN), selain tidak mempunyai pendirian yang jitu.

UMNO juga ketika ini berdepan dengan tekanan akar umbi untuk memutuskan hubungan dengan Parti Pribumi Bersatu Malaysia (Bersatu), dakwa beliau.

Terdahulu, Ketua UMNO Bahagian Paya Besar, Datuk Ahmad Tajuddin Sulaiman menuntut Ahmad Zahid melepaskan jawatan sebagai Presiden UMNO.

Beliau berkata, peletakan jawatan itu demi bangsa Melayu, UMNO, kesetiaan dan kegigihan 3.6 juta ahli UMNO terhadap parti berkenaan.

Katanya, kemelut pimpinan tertinggi UMNO, khususnya ahli Majlis Kerja Tertinggi (MKT) dan Ahli Parlimen sejak Pilihan Raya Umum Ke-14 (PRU14) dan Perhimpunan Agung UMNO 2018 berlarutan tanpa penyelesaian.

Mengulas lanjut, Dr Mazlan ketika dihubungi Ismaweb.net mendakwa, perkembangan mutakhir menunjukkan Ahmad Zahid bukan setakat akan dicabar, malah terdapat dakwaan bahawa kononnya beberapa pemimpin UMNO yang mempunyai kes mahkamah tidak akan disekat daripada bertanding di PRU15 untuk memulihkan imej UMNO di mata rakyat.

“Khabar angin ini mungkin menyebabkan pemimpin-pemimpin yang mempunyai kes-kes mahkamah ini akan bertindak mengukuhkan kedudukan dalam parti, dan dengan pengaruh besar yang dimiliki, mereka mungkin dapat mempertahankan kedudukan,” dakwanya.

Beliau menegaskan, pertembungan ini akan menyebabkan UMNO hilang fokus dan bakal kehilangan sokongan rakyat.

“Perebutan kuasa dalam UMNO bakal menyebabkan UMNO tewas sekali lagi dalam pilihan raya akan datang,” dakwanya lagi.


Tempoh sehingga 31 Mac untuk dapatkan dos penggalak adalah muktamad

SERDANG, 29 Rejab 1443H, Khamis – Tempoh sehingga 31 Mac ini untuk penerima vaksin primer Sinovac mendapatkan suntikan dos penggalak COVID-19 bagi mengekalkan status vaksinasi lengkap adalah muktamad, kata Menteri Kesihatan Khairy Jamaluddin.

Beliau berkata selepas tarikh tersebut, status vaksinasi mereka akan bertukar menjadi tidak lengkap, sekiranya mereka masih belum mendapat dos penggalak COVID-19.

“Bermula 1 April, bagi penerima dos primer Sinovac tidak kira usia untuk dewasa berusia lebih 18 tahun, warga emas tetapi tidak menerima dos penggalak, status vaksinasi akan bertukar daripada kuning kepada putih. Itu muktamad,” katanya dalam sidang media perkembangan situasi COVID-19 di sini hari ini.

Kementerian Kesihatan (KKM) sebelum ini memutuskan penerima vaksin berusia 60 tahun ke atas dan individu berusia 18 tahun ke atas yang menerima vaksin jenis Sinovac, perlu mendapatkan dos penggalak sebelum 28 Feb bagi mengekalkan status vaksinasi lengkap.

Bagaimanapun Khairy dalam sidang media pada 24 Feb lepas mengumumkan tempoh bagi mendapatkan dos penggalak untuk golongan tersebut dilanjutkan sehingga 31 Mac ini.

Khairy berkata sehingga kini, terdapat 35,000 warga emas yang merupakan penerima dos primer Sinovac, masih belum menerima dos penggalak.

“Untuk warga emas, dos penggalak terbukti mencegah kesan buruk COVID-19. Oleh itu, adalah penting untuk golongan mendapatkan dos penggalak ini.

“Memang gelombang Omicron dilihat tidak seganas Delta, tetapi bagi warga emas terutama komorbid ia bukanlah satu penyakit yang ringan kerana penyakit ini boleh bawa kematian,” katanya.

Khairy berkata penerima vaksin primer Sinovac terutama warga emas, kini boleh mendapatkan suntikan dos penggalak secara jumpa terus di pusat pemberian vaksin.

Dalam pada itu, Khairy berkata beliau akan bertemu ibu bapa kepada remaja lelaki berusia 13 tahun, yang didakwa meninggal dunia selepas menerima suntikan vaksin COVID-19 di Klinik Kesihatan Presint 18 di sini pada 30 Dis tahun lepas.

Katanya pertemuan dengan ibu bapa mendiang akan diadakan di pejabatnya di KKM di sini esok.

“Adalah lebih baik jumpa ibu bapa mendiang dahulu sebelum apa-apa perkara diumumkan… ini kerana butiran kesihatan dan kematian adalah peribadi,” katanya.

Pada 26 Feb lepas, portal media melaporkan ibu bapa kepada remaja yang meninggal dunia beberapa minggu selepas divaksin, menyeru pihak berkaitan menjelaskan punca kematian anak tunggal mereka.

Remaja berkenaan dikatakan tiba-tiba rebah di dalam lif blok perumahannya pada 16 Jan untuk menghadiri kelas karate, sebelum dikejarkan ke Hospital Kajang dan disahkan meninggal dunia. – Bernama


Nga Kor Ming letak jawatan Timbalan Speaker Dewan Rakyat

KUALA LUMPUR, 21 Zulkaedah 1441H, Isnin  – Timbalan Yang Dipertua Dewan Rakyat, Nga Kor Ming mengumumkan peletakan jawatannya berkuat kuasa serta-merta.

Nga yang juga Ahli Parlimen Teluk Intan berkata, beliau mengambil keputusan itu sebagai tanda solidariti kepada bekas Yang Dipertua Dewan Rakyat, Tan Sri Mohamad Ariff Md Yusof dan hanya mahu berkhidmat kepada kerajaan yang diberi mandat oleh rakyat.

“Surat peletakan jawatan akan saya tandatangan dan berikan kepada Setiausaha Dewan Rakyat sebentar lagi,” katanya dalam sidang media di Parlimen di sini hari ini.

Terdahulu, usul kerajaan untuk mengosongkan jawatan Yang Dipertua Dewan Rakyat diluluskan dengan 111 bersetuju dan 109 membantah. -Bernama